title: Id-Deċiżjoni tal-Kunsill ta' l-24 ta' Ġunju 1988 dwar is-sistema ta' riżorsi tal-Komunitajiet innifishom

text:
Avviż Legali Importanti

|

31988D0376

Official Journal L 185 , 15/07/1988 P. 0024 - 0028

		Id-Deċiżjoni tal-Kunsillta' l-24 ta' Ġunju 1988dwar is-sistema ta' riżorsi tal-Komunitajiet innifishom(88/376/KEE, Euratom)IL-KUNSILL TAL-KOMUNITAJIET EWROPEJ,Wara li kkunsidra it-Trattat li jistabbilixxi l-Komunità Ekonomika Ewropea, u partikolarment l-Artikolu 199 u 201 tiegħu,Wara li kkunsidra t-Trattat li jistabbilixxi l-Komunità Ewropea ta' l-Enerġija Atomika, u partikolarment l-Artikolu 171(1) u 173 ta' dan it-Trattat,Wara li kkunsidra l-proposta mill-Kummissjoni [1],Wara li kkunsidra l-opinjoni tal-Parlament Ewropew [2],Wara li kkunsidra l-opinjoni tal-Kumitat Ekonomiku u Soċjali [3],Billi d-Deċiżjoni tal-Kunsill 85/257/KEE, Euratom tas-7 ta' Mejju 1985 dwar is-sistema ta' riżorsi tal-Komunitajiet stess [4], kif emendata l-aħħar permezz ta' l-Att Ewropew Singolu, għolla għal 1.4 % il-limitu għal kull Stat Membru fuq ir-rata applikata għall-bażi tat-taxxa fuq il-valur miżjud (VAT) uniformi li qabel kienet iffissata fuq 1 % permezz tad-deċiżjoni tal-Kunsill tal-21 ta' April 1970 dwar it-tibdil tal-kontribuzzjonijiet finanzjarji mill-Istati Membri permezz tar-riżorsi tal-Komunitajiet stess [5], li minn hawn 'il quddiem hija msejjħa "id-Deċiżjoni tal-21 ta' April 1970";Billi r-riżorsi disponibbli fil-limitu tal-1.4 % m'għadhomx biżżejjed biex ikopru l-estimi ta' l-ispiża tal-Komunità;Billi l-Att Singolu Ewropew jiftaħ possibilitajiet ġodda għall-Komunità; billi l-Artikolu 8a tat-Trattat li jistabbilixxi l-Komunità Ekonomika Ewropea li hemm jipprovdi għat-tlestija tas-suq intern sal-31 ta' Diċembru 1992;Billi l-Komunità għandu jkollha dħul stabbli u garantit li jippermettilha li tistabilizza s-sitwazzjoni preżenti u tħaddem il-politika komuni; billi dan id-dħul għandu jkun ibbażat fuq l-ispiża li tinħass meħtieġa għal dan il-għan li kien determinat fl-estimi finanzjarji fil-Ftehim Interistituzzjonali bejn il-Parlament Ewropew, il-Kunsill u l-Kummissjoni, li għandu jidħol fis-seħħ fl-1 ta' Lulju 1988;Billi l-Kunsill Ewropew li ltaqa' fi Brussel fil-11, 12 u 13 ta' Frar 1988 laħaq ċertu konklużjonijiet;Billi, skond dawn il-konklużjonijiet, il-Komunità għandha, sa l-1992, tiġi mogħtija l-ammont massimu ta' riżorsi li jikkorrispondi għal 1,2 % tat-total tal-prodott gross nazzjonali ta' l-Istati Membri' għas-sena fi prezzijiet tas-suq, minn hawn "il quddiem msejjħa" PGN';Billi l-osservanza ta' dan il-limitu tirrikjedi illi l-ammont totali ta' riżorsi tagħhom disponibbli għall-Komunità għall-perjodu 1988 sa 1992 ma jeċċedix f'sena waħda persentaġġ speċifikat tas-somma tal-PGN tal-Komunità għas-sena in kwistjoni; billi dak il-persentaġġ għandu jikkorrispondi għall-applikazzjoni tal-gwidi mwaqqfa għat-tkabbir fl-infieq tal-Komunità kif provdut fil-konklużjonijiet tal-Kunsill Ewropew rigward dixipplina fil-bilanċ u l-immaniġjar tal-bilanċ, u l-marġini ta' sigurtà ta' 0,03 % tal-PGN tal-Komunità intiż sabiex ilaħħaq ma' infieq imprevist;Billi l-limitu globali ta' 1,30 % tal-PGN ta' l-Istati Membri huwa stabbilit għall-approprjazzjonijiet li jkunu ġew marbuta; billi għandu jkun żgurat il-progress ordinat ta' l-approprjazzjonijiet li jkunu ġew marbuta;Billi l-limiti għandhom jibqgħu applikabbli sakemm id-deċiżjoni tiġi emendata;Billi, bil-għan illi r-riżorsi mħallsa minn kull Stat Membru jiġu jaqblu aktar mill-qrib ma' l-abilità ta' l-istess Stat li jikkontribwixxi, l-komposizzjoni tar-riżorsi tal-Komunità nnifisha għandha tkun emendata u mkabbra; billi huwa meħtieġ għal dan il-għan:- li tiġi iffissata għal 1.4 % r-rata massima li għandha tkun applikata għall-bażi uniformi tat-taxxa fuq il-valur miżjud ta' kull Stat Membru, limitata fejn jixraq għall-55 % tal-PGN tiegħu;- illi tintroduċi tip addizzjonali ta' riżorsi tagħhom infushom sabiex jibbilanċja d-dħul u l-infiq ta' l-estimi, ibbażat fuq is-somma tal-PGN ta' l-istati Membri; għal dan il-għan, il-Kunsill ser jaddotta Direttiva dwar l-armonizazzjoni tal-ġbir tal-prodott gross nazzjonali bil-prezzijiet tas-suq;Billi d-dazju fuq il-prodotti li jaqgħu taħt it-Trattat li jistabbilixxi l-Komunità Ewropea tal-Faħam u l-Azzar għandha tkun inkluża fir-riżorsi tal-Komunità nnifisha;Billi l-konkluzzjonijiet tal-Kunsill Ewropew tal-25 u 26 ta' Ġunju 1984 dwar il-korrezzjoni ta' l-iżbilanċi fl-estimi jkomplu japplikaw matul il-validità ta' din id-deċiżjoni; billi l-mekkaniżmu ta' kumpens preżenti għandu, madankollu, jkun irranġat sabiex jieħu kont tal-limitu tal-bażi tal-VAT u l-introduzzjoni ta' riżors addizzjonali u għandu jipprovdi għall-iffinanzjar tal-korrezzjoni fuq bażi ta' limitu ta' PGN; billi dan l-aġġustament għandu jiżgura illi s-sehem tal-VAT tar-Renju Unit huwa mibdul bis-sehem ta' ħlasijiet taħt it-tielet u r-raba' riżorsi (dawk provduti bil-VAT u l-PGN rispettivament) u li l-effett fuq ir-Renju Unit, rigward sena mogħtija, tal-limitu tal-bażi ta' VAT u ta' l-introduzzjoni tar-raba' riżors li mhux ikkumpensat b'din il-bidla għandu jkun imħassar b'aġġustament lill-kumpens rigward dik is-sena; billi l-kontribuzzjonijiet ta' Spanja u l-Portugall għandhom jitnaqqsu skond ir-roħs li hemm provdut fl-Artikolu 187 u 374 ta' l-Att ta' sħubija ta' l-1985;Billi l-iżbilanċi fl-estimi għandhom ikunu ikkorreġuti b'tali mod li ma' jaffettwax r-riżorsi tagħhom infushom disponibbli għall-politika tal-Komunità;Billi l-konklużjonijiet tal-Kunsill Ewropew tal-11, 12 u 13 ta' Frar 1988 jipprovdu għall-ħolqien, fl-estimi tal-Komunità, ta' riserva monetarja, minn hawn 'il quddiem msejjħa l-FAEGG riserva monetarja, sabiex tħassar l-impatt taċ-ċaqliq sinifikanti u imprevist fil-parità bejn l-ECU/dollaru fuq l-infieq taħt is-Sezzjoni tal-Fond Agrikolu Ewropew dwar Gwida u Garanzija (FAEGG); billi dik ir-riserva għandha tkun koperta b'dispożizzjonijiet speċifiċi;Billi għandhom isiru dispożizzjonijiet sabiex ikopru t-tibdil mis-sistema introdotta bid-deċizzjoni 85/257/KEE, Euratom għal dik taħt din id-deċiżjoni;Billi l-Kunsill Ewropew tal-11, 12 u 13 ta' Frar 1988 ipprovda illi din id-Deċiżjoni għandha tieħu effett fl-1 ta' Jannar 1988,Għamlet dawn id-dispożizzjonijiet, li tirrikmanda lill-Istati Membri għall-addozzjoni;Artikolu 1Il-Komunitajiet għandhom ikunu allokati riżorsi tagħhom infushomskond l-Artikoli li ġejjin sabiex jiżguraw l-iffinanzjar ta' l-estimi tagħhom.L-estimi tal-Kommunitajiet għandu, irrispettivament minn dħul ieħor, ikun iffinanzjat totalement mir-riżorsi tal-Komunitajiet infushom.Artikolu 21. Dħul minn dawn li ġejjin għandhom jikkonstitwixxu riżorsi tagħhom imdaħħla fil-bilanċ tal-Komunitajiet:(a) it-taxxi, il-premji, l-ammonti addizzjonali jew kompensatorji, l-ammonti addizzjonali jew fatturi u dazji mwaqqfa jew li għandhom jiġu mwaqqfa minn istituzzjonijiet tal-Komunitajiet rigward il-Kummerċ ma' pajjiżi li mhumiex membri skond l-istruttura tal-politika Agrikoltura komuni, u wkoll kontribuzzjonijiet u dazji oħra li hemm provduti fl-istruttura ta' l-organizzazzjoni komuni tas-swieq fiz-zokkor;(b) It-tariffa doganali komuni u dazji oħrajn mwaqqfa jew li għandhom jiġu mwaqqfa mill-istituzzjonijiet tal-Komunitajiet rigward il-kummerċ ma' pajjiżi li mhumiex membri u dazji fuq prodotti li jaqgħu taħt it-Trattat li jistabbilixxi l-Komunità Ewropea tal-Faħam u l-Azzar;(ċ) l-applikazzjoni ta' rata uniformi valida għall-Istati Membri għall-bażi ta' intaxxar tal-VAT li hija determinata b'manjiera uniformi għall-Istati Membri skond ir-regoli tal-Komunità; madankollu, għandu jittieħed kont ta' l-intaxxar għal kull stat membru li għall-finijiet ta' din id-deċIżżjoni m'għandhiux jeċċedi 55 % tal-PGN tiegħu;(d) l-applikazzjoni ta' rata - li għandha tiġi stabbilita taħt il-proċedura ta' l-estimi fl-isfond tat-total tad-dħul ieħor għas-somma tal-PGN ta' l-Istati Membri kollha li tiġi stabbilita skond ir-regoli tal-Komunità f'Direttiva li tkun adottata taħt l-Artikolu 8(2) ta' din id-Deċiżjoni.2. Id-dħul li jkun ġej minn xi piżijiet introdotti fl-istruttura tal-politika komuni, skond it-Trattat li jistabbilixxi l-Komunità Ewropea jew it-Trattat li jistabbilixxi l-Komunità Ewropea ta' l-Enerġija Atomika, jekk kemm-il darba l-proċedura stabbilita fl-Artikolu 201 tat-Trattat li jistabbilixxi l-Komunità Ekonomika Ewropea jew fl-Artikolu 173 tat-Trattat li jistabbilixxi l-Komunità Ewropea ta' l-Enerġija Atomika kienet osservata, għandu ukoll jikkonstitwixxi riżorsi tagħhom stess li jkunu daħlu fil-bilanċ tal-Komunitajiet.3. L-Istati Membri għandhom iżommu, bħala spejjeż ta' ġbir, 10 % ta' l-ammonti mħallsa taħt 1 (a) u (b).4. Ir-rata uniformi msemmija f'1 (ċ) għandha tikkorrispondi mar-rata li tirriżulta minn:(a) l-applikazzjoni ta' 1.4 % għall-bażi ta' l-istima tal-VAT għall-Istati Membri, u(b) it-tnaqqis ta' l-ammont gross tal-kompensazzjoni ta' referenza msemmija fl-Artikolu 4(2). L-ammont gross għandu jkun l-ammont ta' kumpens aġġustat għall-fatt li r-Renju Unit mhux qed jipparteċipa fl-iffinanzjar tal-kumpens tiegħu u s-sehem tar-Repubblika Federali tal-Ġermanja huwa mnaqqas b'terz. Għandu jkun ikkalkulat daqs li kieku l-ammont ta' referenza ta' kumpens kien iffinanzjat mill-istati Membri skond il-bażi ta' stima tal-VAT tagħhom mwaqqfa skond l-Artikolu 2(1)(ċ). Għall-1988, l-ammont gross tal-kumpens ta' referenza għandu jkun mnaqqas b'780 miljun ECU.5. Ir-rata iffissata taħt il-paragrafu 1 (d) għandha tapplika għall-PGN ta' kull Stat Membru.6. Jekk, fil-bidu tas-sena finanzjarja, l-estimi ma jkunux ġew addottati, ir-rata uniformi tal-VAT ta' qabel u r-rata applikabbli għall-PGN ta' l-Istati Membri, mingħajr preġudizzju għal kull dispożizzjonijiet li jistgħu jiġu addottati skond l-Artikolu 8(2) minħabba d-dħul fis-seħħ tal-FAEGG riserva monetarja fil-bilanċ, għandhom jibqgħuu applikabbli sad-dħul fis-seħħ tar-rati 'l ġodda.7. B'deroga minn 1 (ċ), jekk, fl-1 ta' Jannar tas-sena finanzjarja in kwistjoni, ir-regoli ta' kif tiġi iddeterminatat l-bażi uniformi sabiex tiġi stabbilita l-VAT ma jkunux għadhom applikabbli fl-Istati Membri kollha, l-kontribuzzjoni finanzjarja li Stat Membru li għadu ma jkunx qiegħed japplika din il-bażi uniformi għandu jagħti lill-bilanċ tal-Komunitajiet minflok il-VAT għandha tiġi stabbilita skond il-proporzjon tal-prodott gross nazzjonali tiegħu bi prezzijiet tas-suq għas-somma totali tal-prodott gross nazzjonali ta' l-Istati Membri bi prezzijiet tas-suq fl-ewwel tlett snin tal-perjodu ta' ħames snin qabel is-sena in kwistjoni. Din id-deroga għandha tieqaf milli seħħ hekk kif ir-regoli għad-determinazzjoni tal-bażi uniformi biex tagħmel stima tal-VAT japplikaw fl-Istati Membri kollha.8. Għall-finijiet ta' l-applikazzjoni ta' din id-deċiżjoni, PGN tfisser il-prodott gross nazzjonali għas-sena bi prezzijiet tas-suq.Artikolu 31. L-ammont totali ta' riżorsi assenjati lill-Komunitajiet ma' jistax jeċċedi 1,20 % tal-PGN totali tal-Komunità għall-approprazzjonijiet ta' ħlas.L-ammont totali tar-riżorsi tagħhom stess assenjati lill-Komunitajiet ma jistax, għal xi sena matul il-perjodu 1988 sa 1992, jeċċedi l-persentaġġi li ġejjien tal-PGN totali tal-Komunità għas-sena in kwistjoni:- 1988: 1,15,- 1989: 1,17,- 1990: 1,18,- 1991: 1,19,- 1992: 1,20.2. L-impenn ta' l-approprjazzjonijiet li jkunu daħlu fil-bilanċ ġenerali tal-Komunitajiet matul il-perjodu bejn l-1988 sa l-1992 għandhom isegwu l-progress ordinat li jirriżulta f'ammont totali li ma' jeċċedix 1,30 % tal-PGN totali tal-Komunità fl-1992. Il-proporzjon preċiż bejn approprjazzjonijiet ta' rabta u approprjazzjonijiet ta' ħlas għandu jinżammu sabiex jiggarantixxi l-kompatibilità tagħhom u sabiex jippermettu li l-limitu msemmi fil-paragrafu jkun osservat fis-snin ta' wara.3. Il-limiti fuq kollox msemmija fil-paragrafi 1 u 2 għandhom jibqu japplikaw sakemm din id-deċizzjoni tiġi emendata;Artikolu 4Ir-Renju Unit għandu jingħata korrezzjoni rigward l-iżbilanċi ta' l-estimi. Din il-korrezzjoni għandha tikkonsisti f'ammont bażiku u aġġustament. L-aġġustament għandu jikkorreġi l-ammont bażiku għal ammont ta' kompensazzjoni ta' referenza.1. L-ammont bażiku għandu jkun mwaqqaf billi:(a) tiġi ikkalkulata d-differenza, fis-sena finanzjarja ta' qabel, bejn:- l-persentaġġ tas-sehem tar-Renju Unit fis-somma totali ta' ħlasijiet imsemmija fl-Artikolu 2(1)(ċ) u (d) magħmula matul is-sena finanzjarja, inkluż l-aġġustamenti bir-rata uniformi rigward is-snin finanzjarji ta' qabel, u- s-sehem tal-persentaġġ tar-Renju Unit fin-nefqa totali allokata;(b) billi tapplika d-differneza hekk miksuba għall-infiq totali allokat;(ċ) timmoltiplika r-riżultat b' 0,66.2. Il-kumpens ta' referenza għandha tkun il-korrezzjoni li tirriżulta mill-applikazzjoni ta' (a), (b) u (ċ) hawn taħt, ikkorreġuta bl-effetti li jirriżultaw lir-Renju Unit mit-tibdil għall-VAT b'limitu u l-ħlasijiet msemmija fl-Artikolu 2(1)(d).Din għandha tiġi mwaqqfa billi:(a) tikkalkula d-differenza, fis-sena finanzjarja ta' qabel, bejn:- il-persentaġġ tas-sehem tar-Renju Unit fis-somma totali ta' ħlasijiet tal-VAT li jkunu saru matul is-sena finanzjarja, inkluż l-aġġustamenti rigward snin finanzjarji ta' qabel, għall-ammonti iffinanzjati permezz ta' riżorsi msemmija fl-Artikolu 2(1)(ċ) u (d) jekk ir-rata uniformi ta' VAT kienet ġiet applikati għall-bażijiet mhux b'limitu, u- s-sehem tal-persentaġġ tar-Renju Unit f'nefqa totali allokata;(b) billi tapplika d-differenza hekk miksuba għall-infieq totali allokat;(ċ) timmpoltiplika r-riżultat b' 0,66;(d) tnaqqas il-ħlasijiet mir-Renju Unit meħuda f'akkont fl-ewwel punt tal-punt 1 (a) minn dawk meħuda f'akkont fl-ewwel punt ta' 2 (a);(e) tnaqqas l-ammont ikkalkolat f'(d) mill-ammont ikkalkolat f'(ċ).3. L-ammont bażiku għandu jkun aġġustat b'tali mod li jikkorrispondi ma' l-ammont ta' kumpens ta' referenza.Artikolu 51. L-ispejjez ta' korrezzjoni għandhom ikunu mħallsa mill-Istati Membri l-oħra skond l-arranġamenti li ġejjien:it-tqassim ta' l-ispejjeż għandu l-ewwel jiġi ikkalkulat b'referenza għas-sehem tal-ħlasijiet msemmija fl-Artikolu 2(1)(d) ta' kull Stat Membru, ir-Renju Unit eskluż; għandu mbagħad ikun aġġustat b'tali mod li jirrestrinġi s-sehem tar-Repubblika Federali tal-Ġermanja għal żewġ terzi tas-sehem li jirriżulta minn din il-kalkolazzjoni.2. Il-korrezzjoni għandha tingħata lir-Renju Unit permezz ta' tnaqqis fil-ħlasijiet tagħha li jirriżultaw mill-applikazzjoni ta' l-Artikolu 2(1)(ċ). L-ispejjeż mħallsa mill-Istati Membri l-oħra għandhom jiġu miżjuda mal-ħlasijiet tagħhom li jirriżultaw mill-applikazzjoni għal kull Stat Membru ta' l-Artikolu 2(1)(ċ) sar-rata ta' VAT ta' 1.4 % u l-Artikolu 2(1)(d).3. Il-Kummissjoni għandha tagħmel il-kalkolazzjonijiet meħtieġa għall-applikazzjoni ta' l-Artikolu 4 u dan l-Artikolu.4. Jekk, fil-bidu tas-sena finanzjarja, il-bilanċ ma' jkux ġie addottat, il-korrezzjoni mogħtija lir-Renju Unit u l-ispejjeż imħallsa mill-Istati Membri l-oħra kif imdaħħla fl-aħħar estimi li jkun ġie addottat għandhom jibqgħu japplikaw.Artikolu 6Id-dħul msemmi fl-Artikolu 2 għandu jibqa użat mingħajr distinzjoni sabiex jiffinanzja kull spiża mdaħħla fl-estimi tal-Komunitajiet. Madankollu, d-dħul li jkun hemm bżonn sabiex titkopra fl-intier jew f'parti r-riserva tal-FAEGG, imdaħħla fl-estimi tal-Komunitajiet, m'għandhux jintalab mill-Istati Membri sakemm ir-riserva ma tkunx implimentata. Id-dispożizzjonijiet għall-ħidma ta' dik ir-riserva għandhom ikunu addottati kif neċessarju skond l-Artikolu 8(2).Is-subparagrafu ta' qabel għandu jkun mingħajr preġudizzju għat-trattament ta' kontribuzzjonijiet minn ċerti Stati Membri għall-programmi supplementari li hemm provduti fl-Artikolu 130 tat-Trattat li jistabbilixxi l-Komunitajiet Ewropej.Artikolu 7Kull surplus fid-dħul tal-Komunitajiet fuq l-ispiża totali attwali matul is-sena finanzjarja għandu jkun mgħoddi għas-sena finanzjarja ta' wara. Madankollu, il-bilanċ fil-pożittiv iġġenerat mit-tfaddil mill-Kapitoli ta' Garanzija EAGGF għar-riserva monetraja għandhom jitqiesu li jikkonstitwixxu riżorsi tagħhom nfushom.Artikolu 81. Ir-riżorsi tal-Komunità nnifisha msemmijin fl-Artikolu 2(1)(a) u (b) għandhom ikunu miġbura mill-Istati Membri skond id-dispożizzjonijiet nazzjonali imposti b' liġi, regolament jew azzjoni amministrattiva, li għandha, fejn xieraq, tkun addattata sabiex tilħaq ir-rekwiżiti tar-regoli tal-Komunità. Il-Kummissjoni għandha teżamina f'intervalli regolari d-dispożizzjonijiet nazzjonali ikkomunikati lilha mill-Istati Membri, tittrasmetti lill-Istati Membri l-aġġustamenti neċessarji sabiex tiżgura illi dawn iħarsu r-regoli tal-Komunità u tirraporta lill-awtorità ta' l-estimi. L-Istati Membri għandhom jagħmlu r-riżorsi taħt l-Artikolu 2(1)(a) sa (d) disponibbli għall-Kummissjoni.2. Mingħajr preġudizzju għar-reviżżjoni tal-kontijiet u għall-eżamijiet li huma legali u regolari u kif msemmi fl-Artikolu 206a tat-Trattat li jistabbilixxi l-Komunità Ekonomika Ewropea, dawn ir-reviżjonijiet u eżamijiet li jkunu primarjament ikkonċernati mill-affidabilità u l-effettività tas-sistemi u l-proċeduri nazzjonali sabiex tiġi determinata l-bażi ta' riżorsi tagħhom infushom li tkun ġejja mill-VAT u l-PGN u mingħajr preġudizzju għall-arranġamenti ta' inspezzjoni magħmula skond l-artikolu 209(ċ) ta' dak it-Trattat, il-Kunsill għandu, jaġixxi b'mod unanimu fuq proposta mill-Kummissjoni u wara li jikkonsulta l-Parlament Ewropew, jaddotta id-dispożizzjonijiet neċessarji sabiex tiġi applikata din id-deċiżżjoni u sabiex tagħmel possibbli l-ispezzjoni tal-kollezzjoni, li tagħmel disponibbli għall-Kummissjoni u l-pagament tad-dħul msemmi fl-Artikoli 2 u 5.Artikolu 9Il-mekkaniżmu għall-għoti lura gradwata ta' riżorsi tal-komunitajiet infushom li jkunu ġejjin mill-kontribuzzjonijiet finanzjarji ibbażati fuq il-VAT jew il-PGN introdotti għar-Renju ta' Spanja u r-Repubblika tal-Portugall sa l-1991 bl-Artikolu 187 u 374 ta' l-Att ta' Sħubija ta' l-1985 għandhom japplikaw għar-riżorsi nfushom li jkunu ġejjin mir-riżorsi ibbażati fuq il-VAT u l-PGN msemmija fl-Artikolu 2(1)(ċ) u (d) ta' din id-Deċiżjoni. Għandha ukoll tapplika għall-ħlasijiet minn dawn iż-żewġ Stati Membri skond l-Artikolu 5(2) ta' din id-deċizzjoni. Fl-aħħar każ ir-rata ta' għoti lura għandha tkun dik applikabbli għas-sena li fir-rigward tagħha tkun ingħatat il-korrezzjoni.Artikolu 10Il-Kummissjoni għandha, sa l-aħħar ta' l-1991, tissottometti rapport fuq il-ħidma tas-sistema, inkluża r-rieżaminazzjoni tal-korrezzjoni ta' l-iżbilanċi ta' l-estimi mogħtija lir-Renju Unit, mwaqqfa b'din id-deċiżjoni.Artikolu 111. L-Istati Membri għandhom ikunu innotifikati b'din id-Deċiżjoni mis-Segretarju Ġenerali tal-Kunsill tal-Komunitajiet Ewropej; din għandha tkun ippublikata fil-Ġurnal Uffiċċjali tal-Komunitajiet Ewropej.L-Istati Membri għandhom jinnotifikaw lis-Segretarju Ġenerali tal-Kunsill tal-Komunitajiet Ewropej mingħajr dewmien tat-tmiem tal-proċeduri għall-addozzjoni ta' din id-Deċiżjoni skond il-bżonnijiet kostituzzjonali rispettivi tagħhom.Din id-deċizzjoni għandha tidħol fis-seħħ fl-ewwel ġurnata fix-xahar wara l-irċevuta ta' l-aħħar notifika msemmija fit-tieni subparagrafu. Għandha tidħol fis-seħħ fl-1 ta' Jannar 1988.2. (a) Soġġett għall-(b) u (ċ), id-Deċiżjoni 85/257/KEE, il-Euratom għandha titħassar mill-1 ta' Jannar 1988. Kull referenza għad-deċiżjoni tal-21 ta' April 1970 jew għad-deċiżjoni 85/257/KEE, Euratom għandha tinftiehem bħala referenza għal din id-deċiżjoni.(b) l-Artikolu 3 tad-deċizzjoni 85/257/KEE, il-Euratom għandu jibqa japplika għall-kalkolazzjoni u l-aġġustament tad-dħul li jkun ġej mill-applikazzjoni ta' rati għall-bażi ta' stima uniformi tat-taxxa fuq il-valur miżjud mingħajr limiti fl-1987 u s-snin ta' qabel. Għall-1988 it-tnaqqis favur ir-Renju Unit rigward is-snin finanzjarji ta' qabel għandu jkun ikkalkolat skond il-punti (b) (i), (ii) u (iii) ta' l-Artikolu 3(3) tad-deċiżjoni msemmija. Id-distribuzzjoni tal-prezz sabiex tiffinanzjah għandu jkun ikkalkolat skond l-Artikolu 5(1) ta' din id-Deċiżjoni. L-ammonti li jikkorrispondu mat-tnaqqis u d-distribuzzjoni tal-prezz sabiex tiffinanzjah għandu jkun ikkalkolat skond l-Artikolu 5(2) ta' din id-Deċiżjoni. Meta l-Artikolu 2(7) għandu jiġi applikat, il-ħlasijiet tat-taxxa fuq il-valur miżjud għandhom jinbidlu bil-kontribuzzjonijiet finanzjarji fil-kalkoli msemmija f'dan il-paragrafu għal kull Stat Membru ikkonċernat; din is-sistema għandha tapplika ukoll għall-ħlas ta' aġġustamenti tal-korrezzjonijiet għal snin ta' qabel.(ċ) l-Artikolu 4(2) tad-Deċiżjoni Nru 85/257/KEE, il-Euratom għandu jibqa japplika għall-kontribuzzjonijiet finanzjarji li jkun hemm bżonn sabiex tiġi iffinanzjata il-kompletazzjoni tal-programm supplementari għall-operazzjoni tal-RFGħ (reattur għall-flus għoli) ta' l-1984 sa l-1987.Magħmula fil-Lussemburgu, fl-24 ta' Ġunju 1988.F'isem il-KunsillIl-PresidentM. Bangemann[1] ĠU Nru C 102, tas-16.4.1988, p. 8.[2] Opinjoni mogħtija fil-15 ta' Ġunju 1988 (għadha mhux ippublikata fil-Ġurnal Uffiċjali).[3] ĠU Nru C 175, ta' l-4.7.1988.[4] ĠU Nru L 128, ta' l-14.5.1985, p. 15.[5] ĠU Nru L 94, tat-28.4.1970, p. 19.--------------------------------------------------


title: 2013/59/UE: Deċiżjoni tal-Kunsill tat- 22 ta’ Jannar 2013 li taħtar membru Svediż fil-Kumitat tar-Reġjuni

text:
               25.1.2013

               MT

               Il-Ġurnal Uffiċjali tal-Unjoni Ewropea

               L 22/21

         DEĊIŻJONI TAL-KUNSILL
   tat-22 ta’ Jannar 2013
   li taħtar membru Svediż fil-Kumitat tar-Reġjuni
   (2013/59/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Svediż,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Uno ALDEGREN, sar vakanti siġġu ta’ membru fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Hija b’dan maħtura membru fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               —

               Is-Sinjura Helene FRITZON, Ledamot i kommunfullmäktige, Kristianstads kommun.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-22 ta’ Jannar 2013.

            Għall-Kunsill

            Il-President

         M. NOONAN

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: Deċiżjoni (UE) 2016/1585 tal-Parlament Ewropew tat-28 ta’ April 2016 dwar il-kwittanza għall-implimentazzjoni tal-baġit tal-Impriża Konġunta ECSEL (li qabel kienet tissejjaħ l-Impriża Konġunta ENIAC u l-Impriża Konġunta Artemis) għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/396

         DEĊIŻJONI (UE) 2016/1585 TAL-PARLAMENT EWROPEW
   tat-28 ta’ April 2016
   dwar il-kwittanza għall-implimentazzjoni tal-baġit tal-Impriża Konġunta ECSEL (li qabel kienet tissejjaħ l-Impriża Konġunta ENIAC u l-Impriża Konġunta Artemis) għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta ECSEL (li qabel kienet tissejjaħ l-Impriża Konġunta ENIAC u l-Impriża Konġunta Artemis) għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ECSELgħall-perjodu bejn is-27 ta’ Ġunju sal-31 ta’ Diċembru 2014, flimkien mar-risposta tal-Impriża Konġunta (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2014 (05587/2016 — C8-0059/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 209 tiegħu,

               —

               wara li kkunsidra r-Regolament tal-Kunsill (KE) Nru 72/2008 tal-20 ta’ Diċembru 2007 li jistabbilixxi l-Impriża Konġunta ENIAC (4),

               —

               wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar it-twaqqif tal-Impriża Konġunta ARTEMIS għall-implimentazzjoni ta’ Inizjattiva Teknoloġika Konġunta f’Sistemi Inkorporati tal-Kompjuter (5),

               —

               wara li kkunsidra r-Regolament tal-Kunsill (UE) Nru 561/2014 tas-6 ta’ Mejju 2014 li jistabbilixxi l-Impriża Konġunta ECSEL (6), u b’mod partikolari l-Artikolu 1(2) u l-Artikolu 12 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (7),

               —

               wara li kkunsidra r-Regolament ta’ Delega tal-Kummissjoni (UE) Nru 110/2014 tat-30 ta’ Settembru 2013 dwar il-Mudell tar-Regolament Finanzjarju għal korpi ta’ sħubija pubblika-privata msemmija fl-Artikolu 209 tar-Regolament (UE, Euratom) Nru 966/2012 tal-Parlament Ewropew u tal-Kunsill (8),

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0119/2016),

               1.

               Jagħti l-kwittanza lid-Direttur Eżekuttiv tal-Impriża Konġunta ECSEL (li qabel kienet tissejjaħ l-Impriża Konġunta ENIAC u l-Impriża Konġunta Artemis) għall-implimentazzjoni tal-baġit tal-Impriża Konġunta għas-sena finanzjarja 2014;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Impriża Konġunta ECSEL (li qabel kienet tissejjaħ l-Impriża Konġunta ENIAC u l-Impriża Konġunta Artemis), lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 422, 17.12.2015, p. 80.

      (2)  ĠU C 422, 17.12.2015, p. 81.

      (3)  ĠU L 298, 26.10.2012, p. 1.

      (4)  ĠU L 30, 4.2.2008, p. 21.

      (5)  ĠU L 30, 4.2.2008, p. 52.

      (6)  ĠU L 169, 7.6.2014, p. 152.

      (7)  ĠU L 357, 31.12.2002, p. 72.

      (8)  ĠU L 38, 7.2.2014, p. 2.


title: Deċiżjoni tal-kummissjoni tat-30 ta’ Jannar 1981 dwar il-lista ta’ stabbilimenti fir-Repubblika ta’ l-Urugwaj approvata għall-għanijiet ta’ importazzjoni ta’ ċanga u vitella friska, laħam tan-nagħaġ u laħam ta’ solipedi domestiċi fil-Komunità

text:
Avviż Legali Importanti

|

31981D0092

Official Journal L 058 , 05/03/1981 P. 0043 - 0045 Finnish special edition: Chapter 3 Volume 13 P. 0019  Spanish special edition: Chapter 03 Volume 21 P. 0045  Swedish special edition: Chapter 3 Volume 13 P. 0019  Portuguese special edition Chapter 03 Volume 21 P. 0045

		Id-Deċiżjoni tal-Kummissjonitat-30 ta’ Jannar 1981dwar il-lista ta’ stabbilimenti fir-Repubblika ta’ l-Urugwaj approvata għall-għanijiet ta’ importazzjoni ta’ ċanga u vitella friska, laħam tan-nagħaġ u laħam ta’ solipedi domestiċi fil-Komunità(81/92/KEE)IL-KUMMISJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ekonomika Ewropea,Wara li kkunsidrat id-Direttiva tal-Kunsill 72/462/KEE tat-12 ta’ Diċembru 1972 dwar problemi ta’ saħħa u ta’ spezzjonijiet veterinarji ma’ l-importazzjoni ta’ annimali ta’ l-ifrat u ħnieżer u laħam frisk minn pajjiżi terzi [1] u partikolarment Artikoli 4(1) u 18 (1) tagħha,Billi stabbilimenti f’pajjiżi li mhumiex membri ma jistgħux jiġu awtorizzati biex jesportaw laħam frisk lill-Komunità sakemm ma jissodisfawx il-kondizzjonijiet ġenerali u speċjali preskritti fid-Direttiva 72/462/KEE;Billi l-Urugwaj bagħat, skond Artikolu 4(3) tad-Direttiva 72/462/KEE, lista ta’ stabbilimenti awtorizzati biex jesportaw lejn il-Komunità;Billi spezzjonijiet tal-Komunità fuq il-post urew li l-livelli ta’ iġjene ta’ ħafna minn dawn l-istabbilimenti huma biżżejjed u għalhekk jistgħu jiġu mdaħħla fl-ewwel lista, imfassla skond Artikolu 4(1) tad-Direttiva msemmija, ta’ stabbilimenti li minnhom tista’ tiġi awtorizzata l-importazzjoni ta’ laħam frisk;Billi l-każ ta’ l-istabbilimenti l-oħra propost mill-Urugwaj irid jerġa’ jiġi eżaminat fuq il-bażi ta’ informazzjoni addizzjonali rigward il-livelli ta’ iġjene tagħhom u l-abiltà tagħhom li jadattaw malajr għall-leġislazzjoni relevanti tal-Komunità; billi, sadattant u biex tiġi evitata xi interruzzjoni ħesrem ta’ negozju eżistenti, dawn l-istabbilimenti jistgħu jiġu awtorizzati temporanjament biex ikomplu bl-esportazzjonijiet tagħhom ta’ laħam frisk lejn dawk l-Istati Membri lesti biex jaċċettawhom;Billi għalhekk ikun meħtieġ li jerġgħu jiġu eżaminati u, jekk meħtieġ, tiġi emendata din id-Deċiżjoni fid-dawl tal-passi meħuda għal dan il-għan u ta’ żviluppi li jkunu saru;Billi għandu jiġi mfakkar li l-importazzjoni ta’ laħam frisk hi wkoll suġġetta għal leġislazzjoni veterinarja oħra tal-Komunità, partikolarment fir-rigward ta’ ħtiġijiet ta’ protezzjoni tas-saħħa, inklużi d-dispożizzjonijiet speċjali fir-rigward tad-Danimarka, l-Irlanda u r-Renju Unit;Billi l-kondizzjonijiet għall-importazzjoni ta’ laħam frisk minn stabbilimenti li jidhru fuq il-lista annessa ma’ din id-Deċiżjoni jibqgħu suġġetti għad-dispożizzjonijiet tal-Komunità preskritti band oħra u għad-dispożizzjonijiet ġenerali tat-Trattat; billi, partikolarment, l-importazzjoni minn pajjiżi li mhumiex membri u l-esportazzjoni mill-ġdid lejn Stati Membri oħra ta’ ċerti kategoriji ta’ laħam, bħal laħam li jiżen anqas minn 3 kilogrammi, jew laħam li fih residwi ta’ ċerti sustanzi li mhumiex koperti minn regoli speċjali armonizzati, jibqgħu suġġetti għall-leġislazzjoni dwar is-saħħa ta’ l-Istat Membru li qed jimporta;Billi l-miżuri previsti f’din id-Deċiżjoni huma skond l-opinjoni tal-Kumitat Veterinarju Permanenti,ADOTTAT DIN ID-DEĊIŻJONI:Artikolu 11. L-istabbilimenti fir-Repubblika ta’ l-Urugwaj elenkati fil-lista fl-Anness huma b’dan approvati għall-għanijiet ta’ l-importazzjoni ta’ ċanga u vitella friska, laħam tan-nagħaġ u laħam ta’ solipedi domestiċi fil-Komunità.2. Importazzjonijiet minn dawk l-istabbilimenti għandhom jibqgħu suġġetti għad-dispożizzjonijiet veterinarji tal-Komunità preskritti band’ oħra, u partikolarment dawk li jikkonċernaw il-ħtiġijiet ta’ protezzjoni tas-saħħa.Artikolu 21. Stati Membri għandhom jipprojbixxu l-importazzjonijiet tal-kategoriji ta’ laħam frisk imsemmijin f’Artikolu 1(1) li jkunu ġejjin minn stabbilimenti minbarra dawk elenkati fl-Anness.2. Din il-projibizzjoni, madankollu, ma tapplikax sal-31 ta’ Awissu 1981 għal stabbilimenti li mhumiex elenkati fl-Anness iżda li jkunu ġew uffiċjalment approvati u proposti mill-awtoritajiet Urugwajani mill-1 ta’ Settembru 1980, skond Artikolu 4(3) tad-Direttiva 72/462/KEE, sakemm ma titteħidx xi deċiżjoni kuntrarja, skond Artikolu 4(1) tad-Direttiva msemmija hawn fuq, qabel l-1 ta’ Settembru 1981.Artikolu 3Din id-Deċiżjoni għandha tidħol fis-seħħ fl-1 ta’ Frar 1981.Artikolu 4Din id-Deċiżjoni għandha tiġi riveduta u jekk meħtieġ emendata qabel l-1 ta’ Lulju 1981.Artikolu 5Din id-Deċiżjoni hija indirizzata lill-Pajjiżi Membri.Magħmula fi Brussel, fit-30 ta’ Jannar 1981.Għall-KummissjoniPoul DalsagerMembru tal-Kummissjoni[1] ĠU L 302, tal-31.12.1972, p. 28. Il-Kummissjoni għandha tibgħat il-lista ta’ dawn l-istabbilimenti lill-Istati Membri.--------------------------------------------------ANNESSLISTA TA' STABBILIMENTII. LAĦAM TA' BOVINIBiċċeriji u postijiet fejn isir il-qtugħStabbiliment Numru | Indirizz |1 | Codadesa |2 | Colonia |3 | Carrasco |7 | Infrinsa |8 | Canelones |12 | Tacuarembo |14 | e.f.c.s.a (planta Durazno) |106 | Inprognan |344 | San Jacinto |394 | Cybaran |II. LAĦAM TAN-NAGĦAĠStabbiliment Numru | Indirizz |1 | Codadesa |2 | Colonia |3 | Carrasco |7 | Infrinsa |8 | Canelones |12 | Tacuarembo |14 | e.f.c.s.a (planta Durazno) |106 | Inprognan |344 | San Jacinto |394 | Cybaran |III. LAĦAM TAŻ-ŻIEMELNumru ta' l-istabbiliment | Indirizz |303 | Clay, Montevideo |IV. MĦAŻEN TAL-FRIŻANumru ta' l-istabbiliment | Indirizz |903 | Acer, Montevideo |--------------------------------------------------


title: 2010/776/UE: Deċiżjoni tal-Kummissjoni tal- 15 ta’ Diċembru 2010 li temenda d-Deċiżjoni 2004/211/KE dwar ir-reġistrazzjonijiet tal-Brażil, il-Kuwajt u s-Sirja fil-lista ta’ pajjiżi terzi u ta’ partijiet tagħhom li minnhom l-Unjoni Ewropea tawtorizza l-introduzzjoni ta’ equidae ħajjin u ta’ semen, ova u embrijoni tal-ispeċi ekwina (notifikata bid-dokument numru C(2010) 8950)  Test b’relevanza għaż-ŻEE

text:
               16.12.2010

               MT

               Il-Ġurnal Uffiċjali tal-Unjoni Ewropea

               L 332/38

         DEĊIŻJONI TAL-KUMMISSJONI
   tal-15 ta’ Diċembru 2010
   li temenda d-Deċiżjoni 2004/211/KE dwar ir-reġistrazzjonijiet tal-Brażil, il-Kuwajt u s-Sirja fil-lista ta’ pajjiżi terzi u ta’ partijiet tagħhom li minnhom l-Unjoni Ewropea tawtorizza l-introduzzjoni ta’ equidae ħajjin u ta’ semen, ova u embrijoni tal-ispeċi ekwina
   (notifikata bid-dokument numru C(2010) 8950)
   (Test b’relevanza għaż-ŻEE)
   (2010/776/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 90/426/KEE tas-26 ta’ Ġunju 1990 dwar kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta’ equidae
       (1), u b’mod partikolari l-Artikoli 12(1) u (4), u l-frażi preliminari tal-Artikolu 19 u l-punti (i) u (ii) tal-Artikolu 19 tagħha,
   Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992, li tistabbilixxi l-ħtiġijiet dwar saħħa tal-annimali li jirregolaw il-kummerċ u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali stabbiliti f’regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (2), u b’mod partikolari l-Artikolu 17(3)(a) tagħha,
   Billi:

               (1)

               Id-Direttiva 90/426/KEE tistabbilixxi l-kundizzjonijiet tas-saħħa tal-annimali għall-importazzjoni ta’ equidae ħajjin fl-Unjoni. Din tistipula li l-importazzjoni ta’ equidae fl-Unjoni hija awtorizzata biss minn pajjiżi terzi jew partijiet mit-territorji tagħhom fejn il-glanders hija marda notifikabbli u li ilhom ħielsa mill-glanders għal perjodu ta’ mill-inqas sitt xhur.

               (2)

               Id-Deċiżjoni tal-Kummissjoni 2004/211/KE tas-6 ta’ Jannar 2004 li tistabbilixxi l-lista ta’ pajjiżi terzi u ta’ partijiet mit-territorju tagħhom li minnhom l-Istati Membri jawtorizzaw l-importazzjoni ta’ equidae ħajjin u ta’ semen, ova u embrijoni tal-ispeċi ekwina,u li temenda id-Deċiżjonijiet 93/195/KEE u 94/63/KE (3) tistabbilixxi lista ta’ pajjiżi terzi, jew partijiet minnhom fejn japplika t-taqsim ta’ pajjiżi f’reġjuni, li minnhom l-Istati Membri jawtorizzaw l-importazzjoni ta’ equidae u s-semen, l-ova u l-embrijoni tagħhom, u tindika l-kundizzjonijiet l-oħra li japplikaw għal din l-importazzjoni. Din il-lista hija stipulata fl-Anness I għal dik id-Deċiżjoni. Il-Brażil, il-Kuwajt u s-Sirja bħalissa huma parti minn din il-lista f’dak l-Anness.

               (3)

               F’April tal-2010 il-Brażil innotifika lill-Organizzazzjoni Dinjija għas-Saħħa tal-Annimali (OIE) bil-konferma ta’ każ ta’ glanders (Burkholderia mallei) f’żiemel fid-Distrito Federal. Għalhekk, id-Deċiżjoni 2004/211/KE ġiet emendata bid-Deċiżjoni tal-Kummissjoni 2010/333/UE (4) biex tindika li l-introduzzjoni tal-equidae u s-semen, l-ova u l-embrijoni ta’ annimali tal-ispeċi ekwina fl-Unjoni mid-Distrito Federal fil-Brażil m’għadhiex awtorizzata.

               (4)

               Fl-1 ta’ Novembru 2010, il-Brażil informa lill-OIE li dan il-każ uniku ta’ glanders fid-Distrito Federal kien ġie riżolt. B’mod partikolari, l-awtoritajiet infurmaw li ma ġie rrapportat l-ebda każ ġdid għal mill-anqas sitt xhur, li r-restrizzjonijiet fuq il-moviment tal-equidae minn żoni infettati għal oħrajn li mhumiex huma f’posthom u li s-sorveljanza magħmulha fuq madwar 5 000equidae ma identifikatx każijiet oħra.

               (5)

               Għalhekk huwa xieraq li d-Distrito Federal jerġa’ jiddaħħal fil-lista ta’ żoni approvati għall-importazzjoni tal-equidae u s-semen, l-ova u l-embrijoni ta’ annimali tal-ispeċi ekwina fl-Unjoni, kif stabbilit fl-Anness I tad-Deċiżjoni 2004/211/KE.

               (6)

               F’Ottubru tal-2010, l-OIE informat dwar l-okkorrenza tal-glanders fil-Kuwajt.

               (7)

               Is-Sirja iddikjarat lill-OIE li l-istatus tagħha tal-Glanders mhux magħruf minħabba li l-glanders m’għadhiex marda notifikabbli f’dak il-pajjiż. Żwiemel mis-Sirja kienu identifikati bħala l-oriġini tal-glanders f’pajjiżi ta’ dak ir-reġjun u missjoni riċenti ta’ spezzjoni mill-OIE ma eskludietx il-preżenza ta’ din il-marda fis-Sirja.

               (8)

               L-introduzzjoni ta’ kull equidae u semen, ova u embrijoni ta’ annimali tal-ispeċi ekwina fl-Unjoni mill-Kuwajt u s-Sirja għalhekk m’għandhiex tibqa’ tiġi awtorizzata. Dawk il-pajjiżi terzi għandhom għalhekk jitħassru mill-Anness I tad-Deċiżjoni 2004/211/KE.

               (9)

               Id-Deċiżjoni 2004/211/KE għandha għaldaqstant tiġi emendata skont dan.

               (10)

               Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

         ADOTTAT DIN ID-DEĊIŻJONI:
   Artikolu 1
   L-Anness I għad-Deċiżjoni 2004/211/KE huwa emendat kif ġej:

               1.

               Ir-reġistrazzjoni għall-Brażil tinbidel b’dan li ġej:

                           “BR

                           Brażil

                           BR-0

                           Il-pajjiż kollu

                           —

                           —

                           —

                           —

                           —

                           —

                           —

                           —

                           —

                           —

                           BR-1

                           L-Istati ta’
                           Rio Grande do Sul, Santa Catarina, Paraná, São Paulo, Mato Grosso do Sul, Goiás, Minas Gerais, Rio de Janeiro, Espíritu Santo, Rondônia, Mato Grosso, Distrito Federal

                           D

                           X

                           X

                           X

                           X

                           X

                           X

                           X

                           X

                           X”

               2.

               Ir-reġistrazzjoni għall-Kuwajt tinbidel b’dan li ġej:

                           “KW

                           Il-Kuwajt

                           KW-0

                           Il-pajjiż kollu

                           E

                           —

                           —

                           —

                           —

                           —

                           —

                           —

                           —

                           —”

               3.

               Ir-reġistrazzjoni għas-Sirja tinbidel b’dan li ġej:

                           “SY

                           Is-Sirja

                           SY-0

                           Il-pajjiż kollu

                           E

                           —

                           —

                           —

                           —

                           —

                           —

                           —

                           —

                           —”

         Artikolu 2
   Din id-Deċiżjoni hija indirizzata lill-Istati Membri.

      Magħmul fi Brussell, il-15 ta’ Diċembru 2010.

            Għall-Kummissjoni

         John DALLI

            Membru tal-Kummissjoni

      (1)  ĠU L 224, 18.8.1990, p. 42.

      (2)  ĠU L 268, 14.9.1992, p. 54.

      (3)  ĠU L 73, 11.3.2004, p. 1.

      (4)  ĠU L 150, 16.6.2010, p. 53.


title: Deċiżjoni tal-Kunsill 2014/349/PESK tat- 12 ta' Ġunju 2014 li temenda l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO

text:
                  13.6.2014

                  MT

                  Il-Ġurnal Uffiċjali tal-Unjoni Ewropea

                  L 174/42

            DEĊIŻJONI TAL-KUNSILL 2014/349/PESK
      tat-12 ta' Ġunju 2014
      li temenda l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo (1), EULEX KOSOVO
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28, l-Artikolu 42(4) u l-Artikolu 43(2) tiegħu,
      Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
      Billi:

                  (1)

                  Fl-4 ta' Frar 2008, il-Kunsill adotta l-Azzjoni Konġunta 2008/124/PESK (2).

                  (2)

                  Fit-8 ta' Ġunju 2010, il-Kunsill adotta d-Deċiżjoni 2010/322/PESK (3) li emendat l-Azzjoni Konġunta 2008/124/PESK u estendiet it-tul tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO) għal perijodu ta' sentejn sal-14 ta' Ġunju 2012.

                  (3)

                  Fis-6 ta' Ġunju 2012, il-Kunsill adotta d-Deċiżjoni 2012/291/PESK (4) li emendat l-Azzjoni Konġunta 2008/124/PESK u estendiet it-tul tal-EULEX KOSOVO għal perijodu ta' sentejn sal-14 ta' Ġunju 2014.

                  (4)

                  Wara r-rakkomandazzjonijiet fir-Reviżjoni Strateġika adottata fl-2014, huwa meħtieġ li t-tul tal-EULEX KOSOVO jiġi estiż għal perijodu ulterjuri ta' sentejn.

                  (5)

                  Fis-27 ta' Mejju 2013, il-Kunsill adotta d-Deċiżjoni 2013/241/PESK (5) li emendat l-Azzjoni Konġunta 2008/124/PESK biex tipprovdi għal ammont ta' referenza finanzjarja maħsub biex ikopri l-perijodu mill-15 ta' Ġunju 2013 sal-14 ta' Ġunju 2014. L-Azzjoni Konġunta 2008/124/PESK għandha tiġi emendata biex tipprovdi ammont ġdid ta' referenza finanzjarja maħsub sabiex ikopri l-perijodu mill-15 ta' Ġunju 2014 sal-14 ta' Ottubru 2014.

                  (6)

                  Il-EULEX KOSOVO ser titmexxa fil-kuntest ta' sitwazzjoni li tista' tiddeterjora u li tista' timpedixxi l-ksib tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat.

                  (7)

                  L-Azzjoni Konġunta 2008/124/PESK għandha għalhekk tiġi emendata kif meħtieġ,

            ADOTTA DIN ID-DEĊIŻJONI:
      Artikolu 1
      L-Azzjoni Konġunta 2008/124/PESK hija emendata kif ġej:

                  (1)

                  L-Artikolu 8 huwa emendat kif ġej:

                              (a)

                              jiżdied il-paragrafu li ġej:
                              “1a.   Il-Kap tal-Missjoni għandu jkun ir-rappreżentant tal-Missjoni. Il-Kap tal-Missjoni jista' jiddelega kompiti ta' ġestjoni fi kwistjonijiet ta' persunal u kwistjonijiet finanzjarji lil membri tal-persunal tal-Missjoni, taħt ir-responsabbiltà ġenerali tiegħu.”;

                              (b)

                              il-paragrafu 5 jitħassar;

                              (c)

                              il-paragrafu 9 huwa emendat kif ġej:
                              “9.   Il-Kap tal-Missjoni għandu jiżgura li l-EULEX KOSOVO taħdem mill-qrib u tikkoordina mal-awtoritajiet kompetenti tal-Kosovo u ma' atturi internazzjonali rilevanti, kif meħtieġ, inklużi n-NATO/KFOR, l-UNMIK, l-OSKE u Stati terzi involuti fl-istat tad-dritt fil-Kosovo.”.

                  (2)

                  L-Artikolu 9(4) huwa sostitwit b'dan li ġej:
                  “4.   Il-persunal kollu għandu jwettaq dmirijietu u jaġixxi fl-interess tal-Missjoni. Il-persunal kollu għandu jirrispetta l-prinċipji tas-sigurtà u l-istandards minimi stabbiliti mid-Deċiżjoni tal-Kunsill 2013/488/UE (*).

                     (*)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli ta' sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).”;"

                  (3)

                  L-Artikolu 10(3) huwa sostitwit b'dan li ġej:
                  “3.   Il-kondizzjonijiet tal-impjieg u d-drittijiet u l-obbligi tal-persunal internazzjonali u lokali għandhom jiġu stabbiliti fil-kuntratti li għandhom jiġu konklużi bejn il-EULEX KOSOVO u l-membri tal-persunal ikkonċernati.”;

                  (4)

                  L-Artikolu 14(7) huwa sostitwit b'dan li ġej:
                  “7.   Il-Kap tal-Missjoni għandu jiżgura l-protezzjoni tal-informazzjoni klassifikata tal-UE f'konformità mad-Deċiżjoni 2013/488/UE.”;

                  (5)

                  Jiżdied l-Artikolu li ġej:
                  “Artikolu 15a.
                  Arranġamenti legali
                  Il-EULEX KOSOVO għandha l-kapaċità li takkwista servizzi u provvisti, li tikkonkludi kuntratti u arranġamenti amministrattivi, li timpjega persunal, li jkollha kontijiet bankarji, li takkwista u tiddisponi mill-assi u tħallas l-obbligazzjonijiet tagħha, u li tkun parti għal proċeduri legali, kif meħtieġ sabiex tiġi implimentata din l-Azzjoni Konġunta.”;

                  (6)

                  L-Artikolu 16 huwa emendat kif ġej:

                              (a)

                              il-paragrafu 1 huwa sostitwit b'dan li ġej:
                              “1.   L-ammont ta' referenza finanzjarja maħsub biex ikopri n-nefqa tal-EULEX KOSOVO sal-14 ta' Ottubru 2010 għandu jkun ta' EUR 265 000 000.
                              L-ammont ta' referenza finanzjarja maħsub biex ikopri n-nefqa tal-EULEX KOSOVO mill-15 ta' Ottubru 2010 sal-14 ta' Diċembru 2011 għandu jkun ta' EUR 165 000 000.
                              L-ammont ta' referenza finanzjarja maħsub biex ikopri n-nefqa tal-EULEX KOSOVO mill-15 ta' Diċembru 2011 sal-14 ta' Ġunju 2012 għandu jkun ta' EUR 72 800 000.
                              L-ammont ta' referenza finanzjarja maħsub biex ikopri n-nefqa tal-EULEX KOSOVO mill-15 ta' Ġunju 2012 sal-14 ta' Ġunju 2013 għandu jkun ta' EUR 111 000 000.
                              L-ammont ta' referenza finanzjarja maħsub biex ikopri n-nefqa tal-EULEX KOSOVO mill-15 ta' Ġunju 2013 sal-14 ta' Ġunju 2014 għandu jkun ta' EUR 110 000 000.
                              L-ammont ta' referenza finanzjarja maħsub biex ikopri n-nefqa tal-EULEX KOSOVO mill-15 ta' Ġunju 2014 sal-14 ta' Ottubru 2014 għandu jkun ta' EUR 34 000 000.
                              L-ammont ta' referenza finanzjarja għall-perijodu sussegwenti għall-EULEX KOSOVO għandu jiġi deċiż mill-Kunsill.”;

                              (b)

                              il-paragrafi 4 sa 7 huma sostitwiti b'dan li ġej:
                              “4.   Il-EULEX KOSOVO għandha tkun responsabbli għall-implimentazzjoni tal-baġit tal-Missjoni. Għal dan il-għan, il-Missjoni għandha tiffirma kuntratt mal-Kummissjoni.
                              5.   Il-EULEX KOSOVO għandha tkun responsabbli għal kwalunkwe pretensjoni u obbligu li jirriżultaw mill-implimentazzjoni tal-mandat li jibda mill-15 ta' Ġunju 2014, bl-eċċezzjoni ta' kwalunkwe pretensjoni relatata ma' kondotta serjament skorretta mill-Kap tal-Missjoni, li għaliha l-Kap tal-Missjoni għandu jerfa' r-responsabbiltà.
                              6.   L-implimentazzjoni tal-arranġamenti finanzjarji għandhom ikunu mingħajr preġudizzju għal-linja ta' kmand kif previst fl-Artikoli 7, 8 u 11 u r-rekwiżiti operazzjonali tal-missjoni EULEX KOSOVO, inkluż il-kompatibilità tat-tagħmir u l-interoperabilità tat-timijiet tagħha.
                              7.   In-nefqa għandha tkun eliġibbli mid-data tad-dħul fis-seħħ ta' din l-Azzjoni Konġunta.”;

                  (7)

                  Jiżdied l-Artikolu li ġej:
                  “Artikolu 16a.
                  Ċellula ta' proġetti
                  1.   L-EULEX KOSOVO għandu jkollha Ċellula ta' Proġetti għall-identifikazzjoni u l-implimentazzjoni tal-proġetti. Il-EULEX KOSOVO għandha, skont kif ikun meħtieġ, tikkoordina, tiffaċilita, u tipprovdi parir dwar proġetti implimentati mill-Istati Membri u Stati terzi taħt ir-responsabbiltà tagħhom f'oqsma marbutin mal-EULEX KOSOVO u b'appoġġ għall-objettivi tagħha.
                  2.   L-EULEX KOSOVO hija awtorizzata li tuża l-kontribuzzjonijiet finanzjarji tal-Istati Membri jew ta' Stati terzi għall-implimentazzjoni ta' proġetti identifikati bħala li jissupplimentaw b'mod konsistenti azzjonijiet oħra tal-EULEX KOSOVO, jekk il-proġett ikun:

                              (a)

                              previst fid-dikjarazzjoni finanzjarja relatata ma' din l-Azzjoni Konġunta; jew

                              (b)

                              integrat matul il-mandat permezz ta' emenda għad-dikjarazzjoni finanzjarja fuq talba tal-Kap tal-Missjoni. L-EULEX KOSOVO għandha tikkonkludi arranġament ma' dawk l-Istati, li jkopri b'mod partikolari l-proċeduri speċifiċi għat-trattament ta' kull ilment minn partijiet terzi dwar ħsara kkawżata minħabba atti jew ommissjonijiet mill-EULEX KOSOVO fl-użu tal-fondi pprovduti minn dawk l-Istati. L-Istati Membri li jikkontribwixxu ma jistgħu f'ebda ċirkostanza jżommu lill-Unjoni jew lir-RGħ responsabbli ta' atti jew ommissjonijiet mill-EULEX KOSOVO fl-użu tal-fondi pprovduti minn dawk l-Istati.

                        3.   Il-KPS għandu jaqbel dwar l-aċċettazzjoni ta' kontribuzzjoni finanzjarja minn Stati terzi għaċ-Ċellula ta' proġetti.”

                  (8)

                  Fl-Artikolu 18, il-paragrafi 1 u 2 huma emendati kif ġej:
                  “1.   Ir-RGħ huwa awtorizzat li jirrilaxxa lin-Nazzjonijiet Uniti, lin-NATO/KFOR u lil partijiet terzi oħrajn, assoċjati ma' din l-Azzjoni Konġunta, informazzjoni klassifikata tal-UE u dokumenti ġġenerati għall-finijiet tal-EULEX KOSOVO sal-livell tal-klassifikazzjoni rilevanti rispettivament għal kull wieħed minnhom, f'konformità mad-Deċiżjoni 2001/488/UE. Għandhom jitfasslu arranġamenti tekniċi lokali biex dan jiġi ffaċilitat.
                  2.   Fil-każ ta' ħtieġa operazzjonali speċifika u immedjata, ir-RGħ huwa awtorizzat ukoll li jirrilaxxa lill-awtoritajiet lokali kompetenti informazzjoni u dokumenti klassifikati tal-UE sal-livell ‘RESTREINT UE/ EU RESTRICTED’ iġġenerati għall-finijiet tal-EULEX KOSOVO, f'konformità mad-Deċiżjoni 2013/488/UE. Fil-każijiet l-oħrajn kollha, tali informazzjoni u dokumenti għandhom jiġu rilaxxati lill-awtoritajiet lokali kompetenti f'konformità mal-proċeduri adatti għal-livell ta' kooperazzjoni ta' dawk l-awtoritajiet mal-UE.”;

                  (9)

                  Fl-Artikolu 20, it-tieni subparagrafu huwa sostitwit b'dan li ġej:
                  “Hija għandha tiskadi fl-14 ta' Ġunju 2016.”.

            Artikolu 2
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fil-Lussemburgu, it-12 ta' Ġunju 2014.

               Għall-Kunsill

               Il-President

            Y. MANIATIS

         (1)  Dan l-isem huwa mingħajr preġudizzju għal pożizzjonijiet dwar l-istatus, u huwa konformi mal-UNSCR 1244 (1999) u mal-Opinjoni tal-QIĠ dwar id-dikjarazzjoni ta' indipendenza tal-Kosovo.

         (2)  Azzjoni Konġunta tal-Kunsill 2008/124/PESK tal-4 ta' Frar 2008 dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (ĠU L 42, 16.2.2008, p. 92).

         (3)  Deċiżjoni tal-Kunsill 2010/322/PESK tat-8 ta' Ġunju 2010 li temenda u testendi l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (ĠU L 145, 11.6.2010, p. 13).

         (4)  Deċiżjoni tal-Kunsill 2012/291/PESK tal-5 ta' Ġunju 2012 li temenda u testendi l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (ĠU L 146, 6.6.2012, p. 46).

         (5)  Deċiżjoni tal-Kunsill 2013/241/PESK tas-27 ta' Mejju 2013 li temenda l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (ĠU L 141, 28.5.2013, p. 47).


title: 2011/608/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/237

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009
   (2011/608/UE)
   IL-PARLAMENT EWROPEW,
   wara li kkunsidra l-kontijiet annwali finali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja li ntemmet fil-31 ta’ Diċembru 2009, flimkien mat-tweġibiet tal-Impriża Konġunta (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05894/2011 — C7-0051/2011),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
   wara li kkunsidra d-Deċiżjoni tal-Kunsill Nru 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferilha vantaġġi (3), u partikolarment l-Artikolu 5 tagħha,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat dwar il-Kontroll Baġitarju (A7-0131/2011),

               1.

               Jagħti lid-Direttur tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni il-kwittanza għall-implimentazzjoni tal-baġit tal-Impriża Konġunta għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 342, 16.12.2010, p. 22.

      (2)  ĠU L 248, 16.9.2002, p. 1.

      (3)  ĠU L 90, 30.3.2007, p. 58.

      (4)  ĠU L 357, 31.12.2002, p. 72.
    ---documentbreak---

               27.9.2011

               MT

               Il-Ġurnal Uffiċjali tal-Unjoni Ewropea

               L 250/238

         RIŻOLUZZJONI TAL-PARLAMENT EWROPEW
   tal-10 ta’ Mejju 2011
   li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009
   IL-PARLAMENT EWROPEW,
   wara li kkunsidra l-għeluq tal-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja li ntemmet fil-31 ta’ Diċembru 2009, flimkien mat-tweġibiet tal-Impriża Konġunta (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05894/2011 — C7-0051/2011),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra d-Deċiżjoni tal-Kunsill Nru 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferilha vantaġġi (3), u partikolarment l-Artikolu 5 tagħha,
   wara li kkunsidra r-Regolament Finanzjarju tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni, adottat bid-deċiżjoni tat-22 ta’ Ottubru 2007 tal-Bord ta’ Governanza tal-Impriża Konġunta (iktar ’il quddiem “Regolament Finanzjarju ITER”),
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat dwar il-Kontroll Baġitarju (A7-0131/2011),

               A.

               billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li t-tranżazzjonijiet sottostanti huma legali u regolari,

               B.

               billi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni tinsab fil-fażi ta’ tnedija tagħha u ma kinetx stabbilixxiet bis-sħiħ il-kontrolli interni tagħha u s-sistemi tagħha ta’ informazzjoni finanzjarja sa tmiem l-2009,

               C.

               billi r-Regolament Finanzjarju ITER huwa bbażat fuq il-Regolament Finanzjarju qafas, li ġie modifikat dan l-aħħar biex jiġi konformi mal-bidliet li saru għar-Regolament Finanzjarju ġenerali,

               D.

               billi fid-9 ta’ Ottubru 2008 l-Qorti tal-Awdituri tat l-opinjoni Nru 4/2008 dwar ir-Regolament Finanzjarju ITER,

      Implimentazzjoni tal-budget

               1.

               Jinnota li l-baġit finali tal-Impriża Konġunta għall-2009 kien ta’ EUR 173 600 000 u r-rata ġenerali tal-użu għal approprjazzjonijiet tar-rata tal-użu tal-pagamenti kienet ta’ 65,3 %;

               2.

               Jagħraf li l-Impriża Konġunta għadha f’perijodu inizjali u l-infiq anqas mill-ammont allokat huwa relatat l-iktar ma’ dewmien fil-progress tal-programm ta’ fużjoni tal-Euratom, kif ġie wkoll rappurtat mill-Qorti tal-Awdituri fl-2008;

               3.

               Jinnota li d-depożiti bankarji ta’ tmiem is-sena li jammontaw għal EUR 42 000 000 jirrapreżentaw ksur tal-prinċipju baġitarju tal-bilanċ;

               4.

               Jikkunsidra li huwa mportanti, sabiex tiġi definita l-applikazzjoni ta’ din id-deroga mill-prinċipju baġitarju ġenerali tal-bilanċ, li jiġu speċifikati l-kundizzjonijiet li permezz tagħhom, jekk ikun pożittiv, jiddaħħal il-bilanċ tal-kont tar-riżultati fil-baġit tal-Impriża Konġunta tas-sena finanzjarja konsegwenti;

      Preżentazzjoni tal-kontijiet

               5.

               Jistieden lill-Impriża Konġunta tarmonizza l-kontijiet taħt il-gwida tal-Kummissjoni;

               6.

               Jirrikonoxxi li għall-kuntrarju ta’ impriżi konġunti oħra tal-Unjoni, l-ITER hija ffinanzjata għalkollox b’mod pubbliku;

      Sistemi ta’ kontroll intern

               7.

               Iħeġġeġ lill-Impriża Konġunta tlesti l-implimentazzjoni tas-sistemi tagħha ta’ kontroll intern u ta’ informazzjoni finanzjarja;

               8.

               Jistieden lill-Impriża Konġunta, barra minn hekk, tinkludi fir-Regoli Finanzjarji tagħha referenza speċifika għas-setgħat tas-Servizz tal-Verifika Interna bħala l-Awditur Intern tagħha, abbażi tad-dispożizzjoni fir-Regolament Finanzjarju qafas għall-entitajiet Komunitarji;

               9.

               Iqis, b’mod partikolari, li r-rwol tas-Servizz tal-Verifika Interna bħala Awditur Intern għandu jkun li tagħti parir lill-Impriża Konġunta dwar kif għandha tittratta r-riskji, billi tagħti opinjonijiet indipendenti rigward il-kwalità tas-sistemi ta’ amministrazzjoni u ta’ kontroll u billi toħroġ rakkomandazzjonijiet għat-titjib tal-kundizzjonijiet tal-implimentazzjoni tal-operazzjonijiet u għall-promozzjoni ta’ ġestjoni finanzjarja soda; iqis li huwa essenzjali li l-Impriża Konġunta tippreżenta rapport lill-awtorità tal-kwittanza, li jkun imħejji mid-direttur tagħha li jiġbor fil-qosor l-għadd u t-tip ta’ verifiki interni li jkunu saru mill-Awditur Intern, ir-rakkomandazzjonijiet li jkunu saru u l-azzjonijiet li jkunu ttieħdu rigward dawn ir-rakkomandazzjonijiet;

               10.

               Barra minn dan huwa tal-fehma li minħabba d-daqs tal-baġit tagħha u l-kumplessità tal-ħidmiet tagħha, l-Impriża Konġunta għandha twaqqaf kumitat tal-awditjar, li jkun jirrapporta direttament lill-Bord ta’ Governanza;

      Regolament Finanzjarju

               11.

               Iħeġġeġ lill-Impriża Konġunta temeda r-Regolament Finanzjarju tagħha biex tintegra r-rakkomandazzjonijiet tal-Qorti tal-Awdituri li kienet għamlet fl-Opinjoni tagħha Nru 4/2008 dwar dak ir-Regolament; iqis li hu meħtieġ li jkun hemm aktar titjib fir-rigward ta’:

                           —

                           l-eċċezzjonijiet għall-prinċipji baġitarji,

                           —

                           ir-rwol tas-Servizz tal-Verifika Interna,

                           —

                           l-istabbiliment ta’ kumitat ta’ verifika,

                           —

                           il-ħlas tard tal-kontribuzzjonijiet tas-sħab,

                           —

                           ir-regoli dwar l-għoti ta’ sussidji,

                           —

                           id-dispożizzjonijiet tranżitorji li jinsabu fl-Artikolu 133 tar-Regolament Finanzjarju ITER.

      (1)  ĠU C 342, 16.12.2010, p. 22.

      (2)  ĠU L 248, 16.9.2002, p. 1.

      (3)  ĠU L 90, 30.3.2007, p. 58.

      (4)  ĠU L 357, 31.12.2002, p. 72.


title: Deċiżjoni tal-Kunsill tal- 10 ta’ Novembru 2009 dwar il-konklużjoni ta’ Ftehim fl-għamla ta’ Protokoll bejn il-Komunità Ewropea u r-Repubblika tat-Tuneżija li jistabbilixxi mekkaniżmu ta’ soluzzjoni ta’ tilwim marbut ma’ dispożizzjonijiet kummerċjali tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tat-Tuneżija, min-naħa l-oħra

text:
               13.2.2010

               MT

               Il-Ġurnal Uffiċjali tal-Unjoni Ewropea

               L 40/75

         DEĊIŻJONI TAL-KUNSILL
   tal-10 ta’ Novembru 2009
   dwar il-konklużjoni ta’ Ftehim fl-għamla ta’ Protokoll bejn il-Komunità Ewropea u r-Repubblika tat-Tuneżija li jistabbilixxi mekkaniżmu ta’ soluzzjoni ta’ tilwim marbut ma’ dispożizzjonijiet kummerċjali tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tat-Tuneżija, min-naħa l-oħra
   (2010/91/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 flimkien mal-Artikolu 300, it-tieni paragrafu, l-ewwel subparagrafu, l-ewwel sentenza tiegħu,
   Wara li kkunsidra l-proposta mill-Kummissjoni,
   Billi:

               (1)

               Fl-24 ta’ Frar 2006, il-Kunsill awtorizza lill-Kummissjoni sabiex tiftaħ negozjati mal-imsieħba tagħha mir-reġjun tal-Mediterran biex tistabbilixxi mekkaniżmu ta’ soluzzjoni ta’ tilwim marbut ma’ dispożizzjonijiet kummerċjali.

               (2)

               In-negozjati tmexxew mill-Kummissjoni b’konsultazzjoni mal-Kumitat stabbilit bl-Artikolu 133 tat-Trattat u fi ħdan il-qafas tad-direttivi dwar in-negozjati maħruġa mill-Kunsill.

               (3)

               Il-Kummissjoni ffinalizzat in-negozjati għal Ftehim fl-għamla ta’ Protokoll bejn il-Komunità Ewropea u r-Repubblika tat-Tuneżija li jistabbilixxi mekkaniżmu għas-soluzzjoni ta’ tilwim marbut ma’ dispożizzjonijiet kummerċjali tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tat-Tuneżija, min-naħa l-oħra (1).

               (4)

               Dan il-Ftehim għandu jiġi approvat,

         IDDEĊIEDA KIF ĠEJ:
   Artikolu 1
   Il-Ftehim fl-għamla ta’ Protokoll bejn il-Komunità Ewropea u r-REpubblika tat-Tuneżija li jistabbilixxi mekkaniżmu għas-soluzzjoni ta’ tilwim marbut mad-dispożizzjonijiet kummerċjali tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tat-Tuneżija, min-naħa l-oħra, huwa b’dan approvat f’isem il-Komunità.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat jaħtar il-persuna/persuni bis-setgħa li jiffirma(w) il-Ftehim fl-għamla ta’ Protokoll, sabiex jorbot lill-Komunità.

      Magħmul fi Brussell, l-10 ta’ Novembru 2009.

            Għall-Kunsill

            Il-President

         A. BORG

      (1)  ĠU L 97, 30.3.1998, p. 2.
   PROTOKOLL
   Bejn l-Unjoni Ewropea u r-Repubblika tat-Tuneżija li jistabbilixxi mekkaniżmu għas-soluzzjoni ta’ tilwim marbut mad-dispożizzjonijiet kummerċjali tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tat-Tuneżija, min-naħa l-oħra
   L-UNJONI EWROPEA, minn hawn ‘il quddiem imsejħa “l-Unjoni”,
   minn naħa waħda, u
   IR-REPUBBLIKA TAT-TUNEŻIJA, minn hawn ‘il quddiem imsejħa “Tuneżija”,
   min-naħa l-oħra,
   FTIEHMU DWAR DAN LI ĠEJ:
   KAPITOLU I

      GĦAN U KAMP TA’ APPLIKAZZJONI

   Artikolu 1
   Għan
   L-għan ta’ dan il-Protokoll huwa li tkun evitata u tiġi solvuta kwalunkwe tilwima kummerċjali bejn il-Partijiet sabiex, fejn ikun possibbli, tintlaħaq soluzzjoni li jaqblu dwarha ż-żewġ naħat.
   Artikolu 2
   Applikazzjoni tal-Protokoll
   1.   Id-dispożizzjonijiet ta’ dan il-Protokoll japplikaw fir-rigward ta’ kwalunkwe tilwima li tikkonċerna l-interpretazzjoni u l-applikazzjoni tad-dispożizzjonijiet tat-Titolu II (għajr l-Artikolu 24) tal-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tat-Tuneżija, min-naħa l-oħra (minn hawn ‘il quddiem imsejjaħ “il-Ftehim ta’ Assoċjazzjoni”), ħlief fejn espressament stipulat mod ieħor (1). L-Artikolu 86 tal-Ftehim ta’ Assoċjazzjoni japplika għal tilwimiet marbuta mal-applikazzjoni u l-interpretazzjoni ta’ dispożizzjonijiet oħra ta’ dak il-Ftehim.
   2.   Il-proċeduri ta’ dan il-Protokoll għandhom japplikaw jekk, sittin jum wara li tilwima tkun tressqet quddiem il-Kunsill ta’ Assoċjazzjoni skont l-Artikolu 86 tal-Ftehim ta’ Assoċjazzjoni, il-Kunsill ta’ Assoċjazzjoni ma jkunx irnexxielu jsolvi t-tilwima.
   3.   Għall-għanijiet tal-paragrafu 2, tilwima għandha titqies solvuta meta l-Kunsill ta’ Assoċjazzjoni jkun ħa deċiżjoni kif previst fl-Artikolu 86.2 tal-Ftehim ta’ Assoċjazzjoni, jew meta jkun stqarr li m’għadx hemm tilwima.
   KAPITOLU II

      KONSULTAZZJONIJIET U MEDJAZZJONI

   Artikolu 3
   Konsultazzjonijiet
   1.   Il-Partijiet għandhom jagħmlu ħilithom sabiex isolvu kwalunkwe diverġenza li tikkonċerna l-interpretazzjoni u l-applikazzjoni tad-dispożizzjonijiiet imsemmija fl-Artikolu 2 billi jidħlu f’konsultazzjonijiet in bona fede bil-għan li jilħqu soluzzjoni f’waqtha, ekwitabbli, u li dwarha jkunu jaqblu ż-żewġ naħat.
   2.   Parti għandha tfittex konsultazzjonijiet permezz ta’ talba bil-miktub lill-Parti l-oħra, b’kopja mibgħuta lis-sottokumitat tal-industrija, il-kummerċ u s-servizzi, li tidentifika kwalunkwe miżura inkwistjoni u d-dispożizzjonijiet tal-Ftehim ta’ Assoċjazzjoni li tqis applikabbli.
   3.   Il-konsultazzjonijiet għandhom isiru fi żmien erbgħin jum mid-data li fiha tkun waslet it-talba u għandhom iseħħu, sakemm il-Partijiet ma jaqblux mod ieħor, fit-territorju tal-Parti li fil-konfront tagħha jkun sar l-ilment. Il-konsultazzjonijiet għandhom jitqiesu bħala konklużi fi żmien sittin jum mid-data li fiha tkun waslet it-talba, sakemm iż-żewġ Partijiet ma jaqblux li jkomplu bil-konsultazzjonijiet. Il-konsultazzjonijiet, b’mod partikolari l-informazzjoni kollha li tkun ġiet żvelata u l-pożizzjonijiet mittieħda mill-Partijiet matul dawn il-proċedimenti, għandhom ikunu kunfidenzjali, u bla ħsara għall-jeddijiet ta’ kwalunkwe Parti fi kwalunkwe proċediment ulterjuri.
   4.   Konsultazzjonijiet dwar kwistjonijiet ta’ urġenza, inklużi dawk dwar prodotti li jitħassru biż-żmien jew prodotti staġjonali, għandhom isiru fi żmien ħmistax-il jum mid-data li fiha tasal it-talba, u għandhom jitqiesu bħala konklużi fi żmien tletin jum mid-data li fiha tkun waslet it-talba.
   5.   Jekk il-Parti li għaliha tkun saret it-talba ma tirreaġixxix għat-talba sabiex isiru l-konsultazzjonijiet fi żmien għaxart ijiem tax-xogħol mid-data li fiha tkun waslet it-talba, jew jekk il-konsultazzjonijiet ma jitwettqux fi ħdan l-oqfsa ta’ żmien stabbiliti fil-paragrafu 3 jew fil-paragrafu 4 rispettivament, jew jekk il-konsultazzjonijiet ikunu ġew konklużi u l-ebda ftehim ma jkun intlaħaq dwar soluzzjoni li jaqblu dwarha ż-żewġ naħat, il-Parti li tkun ressqet l-ilment tista’ titlob li jitwaqqaf bord ta’ arbitraġġ skont l-Artikolu 5.
   Artikolu 4
   Medjazzjoni
   1.   Jekk il-konsultazzjonijiet jonqsu milli jwasslu għal soluzzjoni li jaqblu dwarha ż-żewġ naħat, il-Partijiet jistgħu, bi ftehim reċiproku, jirrikorru għal medjatur. Kull talba għall-medjazzjoni għandha ssir bil-miktub lis-sottokumitat tal-industrija, il-kummerċ u s-servizzi u din għandha tiddikjara kwalunkwe miżura li kienet is-suġġett tal-konsultazzjonijiet, kif ukoll it-termini ta’ referenza għall-medjazzjoni li dwarhom ikun hemm qbil reċiproku. Kull Parti timpenja ruħha li tagħti konsiderazzjoni favorevoli lit-talbiet għal medjazzjoni.
   2.   Sakemm il-Partijiet ma jaqblux rigward medjatur fi żmien ħamest ijiem tax-xogħol min dakinhar li tkun waslet it-talba għall-medjazzjoni, il-presidenti tas-sottokumitat tal-industrija, il-kummerċ u s-servizzi, jew id-delegat(a) tal-presidenti, għandhom jagħżlu bix-xorti medjatur mill-grupp ta’ individwi li jkunu qegħdin fil-lista msemmija fl-Artikolu 19 u li ma jkunux ċittadini tal-ebda waħda mill-Partijiet. L-għażla għandha ssir fi żmien għaxart ijiem tax-xogħol mid-data li fiha tkun waslet it-talba għall-medjazzjoni. Il-medjatur għandu jorganizza laqgħa mal-Partijiet mhux aktar tard minn tletin jum wara li jintgħażel. Il-medjatur għandu jirċievi s-sottomissjonijiet ta’ kull Parti sa mhux aktar tard minn ħmistax-il jum qabel il-laqgħa u jista’ jitlob tagħrif addizzjonali mingħand il-Partijiet jew mingħand l-esperti jew il-konsulenti tekniċi skont il-ħtieġa. Kwalunkwe informazzjoni miksuba b’dan il-mod għandha tiġi żvelata lil kull waħda mill-Partijet u trid titressaq għall-kummenti tagħhom. Il-medjatur għandu jinnotifika opinjoni sa mhux aktar tard minn ħamsa u erbgħin jum wara li jintgħażel.
   3.   L-opinjoni tal-medjatur tista’ tinkludi rakkomandazzjoni waħda jew aktar dwar kif tiġi solvuta t-tilwima b’konsistenza mad-dispożizzjonijiet imsemmija fl-Artikolu 2. L-opinjoni tal-medjatur mhijiex vinkolanti.
   4.   Il-Partijiet jistgħu jaqblu li jemendaw il-limiti ta’ żmien imsemmija fil-paragrafu 2. Il-medjatur jista’ jiddeċiedi wkoll li jemenda dawn il-limiti ta’ żmien fuq it-talba ta’ kwalunkwe waħda mill-Partijiet, meta jitqiesu d-diffikultajiet partikolari li tgħaddi minnhom il-Parti kkonċernata jew il-komplessitajiet tal-każ.
   5.   Il-proċedimenti li jinvolvu medjazzjoni, b’mod partikolari l-opinjoni tal-medjatur u l-informazzjoni kollha li tkun ġiet żvelata u l-pożizzjonijiet mittieħda mill-Partijiet matul dawn il-proċedimenti, għandhom ikunu kunfidenzjali, u bla ħsara għall-jeddijiet ta’ kwalunkwe Parti fi kwalunkwe proċediment ulterjuri.
   6.   Jekk il-Partijiet hekk jaqblu, il-proċeduri għall-medjazzjoni jistgħu jitkomplew filwaqt li tipproċedi l-proċedura tal-arbitraġġ.
   7.   Medjatur jista’ jiġi sostitwit biss għar-raġunijiet u skont il-proċeduri mfissra fir-regoli 18 sa 21 tar-Regoli ta’ Proċedura.
   KAPITOLU III

      PROĊEDURI TA’ SOLUZZJONI TA’ TILWIM

      TAQSIMA I

         Proċedura ta’ arbitraġġ

   Artikolu 5
   Bidu tal-proċedura ta’ arbitraġġ
   1.   Meta l-Partijiet ma jirnexxilhomx isolvu t-tilwima billi jirrikorru għall-konsultazzjonijiet, kif jistipula l-Artikolu 3, jew billi jirrikorru għall-medjazzjoni, kif jistipula l-Artikolu 4, il-Parti li tkun għamlet l-ilment tista’ titlob li jiġi stabbilit bord ta’ arbitraġġ.
   2.   It-talba li jiġi stabbilit bord ta’ arbitraġġ għandha ssir bil-miktub lill-Parti li fil-konfront tagħha jkun sar l-ilment u lis-sottokumitat tal-industrija, il-kummerċ u s-servizzi. Fit-talba tagħha, il-Parti li tressaq l-ilment għandha tidentifika l-miżura speċifika inkwistjoni, u għandha tispjega kif it-tali miżura tikkostitwixxi ksur tad-dispożizzjonijiet imsemmija fl-Artikolu 2. Talba għat-twaqqif ta’ bord ta’ arbitraġġ għandha ssir mhux aktar tard minn tmintax-il xahar mid-data li fiha tkun waslet it-talba għal konsultazzjonijiet, bla ħsara għall-jeddijiet tal-Parti li tkun qed tressaq l-ilment li titlob li jsiru konsultazzjonijiet ġodda dwar l-istess suġġett fil-futur.
   Artikolu 6
   Twaqqif tal-bord tal-arbitraġġ
   1.   Il-bord tal-arbitraġġ għandu jkun magħmul minn tliet arbitri.
   2.   Fi żmien għaxart ijiem tax-xogħol minn dakinhar li l-Parti li fil-konfront tagħha jkun sar l-ilment tkun irċeviet it-talba għat-twaqqif ta’ bord tal-arbitraġġ, il-Partijiet għandhom jikkonsultaw sabiex jaslu għal ftehim dwar il-kompożizzjoni tal-bord tal-arbitraġġ.
   3.   Fil-każ li l-Partijiet ma jkunux jistgħu jaqblu dwar il-kompożizzjoni tiegħu fil-perijodu ta’ żmien stabbilit fil-paragrafu 2, kwalunkwe waħda mill-Partijiet tista’ titlob lill-presidenti tas-sottokumitat tal-industrija, il-kummerċ u s-servizzi, jew id-delagat/a tal-presidenti, sabiex jagħżlu t-tliet membri kollha bix-xorti mil-lista stabbilita fl-Artikolu 19, persuna waħda minn fost l-individwi proposti mill-Parti li tkun ressqet l-ilment, persuna waħda minn fost l-individwi proposti mill-Parti li jkun sar l-ilment fil-konfront tagħha u persuna waħda minn fost l-individwi magħżula mill-Partijiet biex tagħmilha ta’ President. Fejn il-Partijiet jaqblu fuq membru wieħed jew żewġ membri tal-bord tal-arbitraġġ, kwalunkwe membri li jkun fadal għandhom jintgħażlu bl-istess proċedura.
   4.   Il-presidenti tas-sottokumitat tal-industrija, il-kummerċ u s-servizzi, jew id-delegat(a) tal-presidenti, għandhom jagħżlu l-arbitri fi żmien ħamest ijiem tax-xogħol mit-talba msemmija fil-paragrafu 3.
   5.   Id-data meta jitwaqqaf il-bord tal-arbitraġġ għandha tkun id-data meta jintgħażlu t-tliet arbitri.
   6.   L-arbitri jistgħu jiġu sostitwiti biss għar-raġunijiet u skont il-proċeduri mfissra fir-regoli 18 sa 21 tar-Regoli ta’ Proċedura.
   Artikolu 7
   Rapport interim tal-bord tal-arbitraġġ
   Il-bord tal-arbitraġġ għandu jippubblika rapport interim lill-Partijiet li jistabbilixxi s-sejbien ta’ fatti, l-applikabbiltà tad-dispożizzjonijiet relevanti u r-razzjonal bażiku li fuqu jserrħu kwalunkwe sejba u rakkommandazzjoni magħmula minnu, sa mhux aktar tard minn mija u għoxrin jum minn dakinhar li jkun twaqqaf il-bord tal-arbitraġġ. Kwalunkwe Parti tista’ tressaq talba bil-miktub għal analiżi min-naħa tal-bord tal-arbitraġġ ta’ aspetti preċiżi tar-rapport interim fi żmien ħmistax-il jum minn meta -jkun ġie nnotifikat. Is-sejbiet fi ħdan id-deċiżjoni finali tal-bord għandhom jinkludu biżżejjed motivazzjoni tal-argumenti li jkunu saru fl-istadju ta’ analiżi interim, u għandhom iwieġbu b’mod ċar il-mistoqsijiet u l-osservazzjonijiet taż-żewġ Partijiet.
   Artikolu 8
   Id-deċiżjoni tal-bord tal-arbitraġġ
   1.   Il-bord tal-arbitraġġ għandu jinnotifika d-deċiżjoni tiegħu lill-Partijiet u lis-sottokumitat tal-industrija, il-kummerċ u s-servizzi fi żmien mija u ħamsin jum mid-data li fiha jkun twaqqaf il-bord tal arbitraġġ. Fejn iqis li din l-iskadenza ta’ żmien ma tistax tiġi osservata, il-president tal-bord tal-arbitraġġ jeħtieġlu jinnotifika bil-miktub lill-Partijiet u lis-sottokumitat tal-industrija, il-kummerċ u s-servizzi, fejn jistqarr ir-raġunijiet għad-dewmien u d-data li fiha l-bord ikun beħsiebu jikkonkludi ħidmietu. Fl-ebda ċirkostanza, id-deċiżjoni m’għandha tiġi nnotifikata aktar tard min mija u tmenin jum mid-data li fiha jkun twaqqaf il-bord tal-arbitraġġ.
   2.   F’każijiet ta’ urġenza, inklużi dawk li jinvolvu prodotti li jitħassru biż-żmien jew dawk staġjonali, il-bord tal-arbitraġġ għandu jagħmel kull sforz sabiex jinnotifika d-deċiżjoni tiegħu fi żmien ħamsa u sebgħin jum mid-data tat-twaqqif tiegħu. Fl-ebda ċirkostanza m’għandu jieħu aktar minn disgħin jum mid-data tat-twaqqif tiegħu. Il-bord tal-arbitraġġ għandu jagħti deċiżjoni preliminari dwar jekk ikunx jidhirlu li l-każ huwa urġenti fi żmien għaxart ijiem mit-twaqqif tiegħu.
   3.   Il-bord tal-arbitraġġ għandu, fuq talba taż-żewġ Partijiet, jissospendi ħidmietu f’kwalunkwe punt ta’ żmien għal perijodu li jkunu qablu dwaru l-Partijiet li ma jistax jiskorri t-tnax-il xahar u għandu jkompli b’ħidmietu fi tmiem dan il-perijodu miftiehem fuq talba tal-Parti li tkun ressqet l-ilment. Jekk il-Parti li tkun ressqet l-ilment ma titlobx li titkompla l-ħidma tal-bord tal-arbitraġġ qabel ma jiskadi l-perijodu ta’ sospensjoni li jkun sar qbil dwaru, il-proċedura għandha tintemm. Is-sospensjoni u t-terminazzjoni tal-ħidma tal-bord tal-arbitraġġ isiru bla ħsara għall-jeddijiet ta’ kull waħda mill-Partijiet f’xi proċediment ieħor dwar l-istess suġġett.

      TAQSIMA II

         Konformità

   Artikolu 9
   Konformità mad-deċiżjoni tal-bord tal-arbitraġġ
   Kull Parti għandha tieħu kwalunkwe miżura meħtieġa sabiex tkun konformi mad-deċiżjoni tal-bord tal-arbitraġġ, u l-Partijiet jagħmlu l-almu tagħhom biex jaqblu dwar il-perijodu ta’ żmien meħtieġ biex jikkonformaw mad-deċiżjoni.
   Artikolu 10
   Perijodu ta’ żmien raġonevoli għall-konformità
   1.   Mhux aktar tard minn tletin jum wara li l-Partijiet ikunu rċevew in-notifika tad-deċiżjoni tal-bord tal-arbitraġġ, il-Parti li fil-konfront tagħha jkun sar l-ilment għandha tinnotifika lill-Parti li tkun ressqet l-ilment u lis-sottokumitat tal-industrija, il-kummerċ u s-servizzi dwar iż-żmien li se tkun teħtieġ biex tikkonforma ruħha (perijodu raġonevoli ta’ żmien), jekk ma jkunx possibbli li tikkonforma ruħha minnufih.
   2.   Jekk ikun hemm nuqqas ta’ qbil bejn il-Partijiet rigward il-perijodu raġonevoli ta’ żmien biex ikun hemm konformità mad-deċiżjoni tal-bord tal-arbitraġġ, il-Parti li tkun ressqet l-ilment, fi żmien għoxrin jum minn meta l-Parti li fil-konfront tagħha jkun sar l-ilment tkun irċeviet in-notifika li tkun saret skont il-paragrafu 1, għandha titlob bil-miktub lill-bord tal-arbitraġġ sabiex jiddetermina t-tul tal-perijodu raġonevoli ta’ żmien. Din it-talba għandha fl-istess waqt tkun innotifikata lill-Parti l-oħra u lis-sottokumitat tal-industrija, il-kummerċ u s-servizzi. Il-bord tal-arbitraġġ għandu jinnotifika d-deċiżjoni tiegħu lill-Partijiet u lis-sottokumitat tal-industrija, il-kummerċ u s-servizzi fi żmien tletin jum mid-data li fiha tkun tressqet it-talba.
   3.   Il-perijodu raġonevoli ta’ żmien jista’ jiġi estiż permezz ta’ qbil reċiproku bejn il-Partijiet.
   Artikolu 11
   Analiżi tal-miżuri li jkunu ttieħdu biex ikun hemm konformità mad-deċiżjoni tal-bord tal-arbitraġġ
   1.   Il-Parti li fil-konfront tagħha jkun tressaq l-ilment għandha tinnotifika lill-Parti l-oħra u lis-sottokumitat tal-industrija, il-kummerċ u s-servizzi dwar kwalunkwe miżura li tkun ħadet sabiex tikkonforma mad-deċiżjoni tal-Bord tal-arbitraġġ qabel ma jiskadi l-perijodu raġonevoli ta’ żmien.
   2.   F’każ li ma jkunx hemm qbil bejn il-Partijiet rigward l-eżistenza jew il-konsistenza ta’ kwalunkwe miżura notifikata skont il-paragrafu 1 mad-dispożizzjonijiet imsemmija fl-Artikolu 2, il-Parti li tkun qed tressaq l-ilment tista’ titlob bil-miktub lill-bord tal-arbitraġġ sabiex jiddeċiedi dwar il-kwistjoni. Talba ta’ dan it-tip għandha tidentifika l-miżura speċifika inkwistjoni u għandha tispjega kif miżura bħal din mhix konsistenti mad-dispożizzjonijiet imsemmija fl-Artikolu 2. Il-bord tal-arbitraġġ għandu jinnotifika d-deċiżjoni tiegħu fi żmien disgħin jum mid-data li fiha tkun tressqet it-talba. F’każijiet ta’ urġenza, inklużi dawk li jinvolvu prodotti li jitħassru biż-żmien jew dawk staġjonali, il-bord tal-arbitraġġ għandu jinnotifika d-deċiżjoni tiegħu fi żmien ħamsa u erbgħin jum mid-data li fiha tkun tressqet it-talba.
   Artikolu 12
   Miżuri temporanji f’każ ta’ nuqqas ta’ konformità
   1.   Jekk il-Parti li fil-konfront tagħha jkun qed isir l-ilment tonqos milli tinnotifika kwalunkwe miżura mittieħda sabiex tikkonforma ruħha mad-deċiżjoni tal-bord tal-arbitraġġ qabel ma jiskadi l-perijodu ta’ żmien raġonevoli, jew jekk il-bord tal-arbitraġġ jiddeċiedi li l-miżura notifikata skont l-Artikolu 11, paragrafu 1, mhix konsistenti mal-obbligi ta’ dik il-Parti skont id-dispożizzjonijiet imsemmija fl-Artikolu 2, il-Parti li fil-konfront tagħha jkun tressaq l-ilment għandha, jekk tkun mitluba tagħmel dan mill-Parti li tkun qed tressaq l-ilment, tagħmel offerta għal kumpens temporanju.
   2.   Jekk ma jintlaħaq l-ebda qbil dwar il-kumpens fi żmien tletin jum wara li jintemm il-perijodu raġonevoli ta’ żmien jew mid-deċiżjoni tal-bord tal-arbitraġġ skont l-Artikolu 11 li miżura mittieħda għall-konformità tkun inkonsistenti mad-dispożizzjonijiet imsemmija fl-Artikolu 2, il-Parti li tkun ressqet l-ilment tkun intitolata, wara li jiġu nnotifikati l-Parti l-oħra u s-sottokumitat tal-industrija, il-kummerċ u s-servizzi, li tissospendi l-obbligi li jirriżultaw minn kwalunkwe dispożizzjoni msemmija fl-Artikolu 2 f’livell ekwivalenti għal dak imxejjen jew imħassar mill-vjolazzjoni. Fl-adozzjoni ta’ miżuri ta’ dan it-tip il-Parti li tkun ressqet l-ilment għandha tqis l-impatt tagħhom fuq l-iżvilupp u l-ekonomija tal-Parti li fil-konfront tagħha tkun qed tressaq l-ilment. Il-Parti li tkun ressqet l-ilment tista’ timplimenta s-sospensjoni għaxart ijiem wara d-data meta tkun irċeviet in-notifika l-Parti li fil-konfront tagħha jkun sar l-ilment, sakemm il-Parti li fil-konfront tagħha jkun sar l-ilment ma tkunx talbet għal arbitraġġ skont il-paragrafu 3.
   3.   Jekk il-Parti li fil-konfront tagħha jkun qed isir l-ilment tqis li l-livell ta’ sospensjoni mhux ekwivalenti għat-tixjin jew ħsara kkawżati mill-vjolazzjoni, din tista’ titlob bil-miktub lill-bord tal-arbitraġġ sabiex jieħu deċiżjoni dwar il-kwistjoni. Talba ta’ dan it-tip għandha tiġi nnotifikata lill-Parti l-oħra u lis-sottokumitat tal-industrija, il-kummerċ u s-servizzi qabel jiskadi l-perijodu ta’ għaxart ijiem tax-xogħol imsemmi fil-paragrafu 2. Il-bord tal-arbitraġġ, wara li jistħarreġ fejn ikun xieraq l-opinjoni tal-esperti, għandu, fi żmien tletin jum minn dakinhar li tkun tressqet it-talba, jinnotifika lill-Partijiet u lill-entità istituzzjonali responsabbli mill-kwistjonijiet kummerċjali, dwar id-deċiżjoni tiegħu rigward il-livell tas-sospensjoni tal-obbligi. L-obbligi m’għandhomx jiġu sospiżi sakemm il-bord tal-arbitraġġ jagħti n-notifika dwar id-deċiżjoni tiegħu, u kull sospensjoni għandha tkun konsistenti mad-deċiżjoni tal-istess bord.
   4.   Is-sospensjoni tal-obbligi għandha tkun temporanja u għandha tiġi applikata biss sakemm kwalunkwe miżura li tinstab li tkun inkonsistenti mad-dispożizzjonijiet imsemmija fl-Artikolu 2 tkun ġiet irtirata jew emendata sabiex tinġieb f’konformità ma’ dawk id-dispożizzjonijiet, kif inhu stabbilit skont l-Artikolu 13, jew sakemm il-Partijiet ikunu qablu li jsolvu t-tilwima.
   Artikolu 13
   Analiżi tal-miżuri ta’ konformitàli jkunu ttieħdu wara s-sospensjoni tal-obbligi
   1.   Il-Parti li fil-konfront tagħha jkun qed isir l-ilment għandha tinnotifika lill-Parti l-oħra u lis-sottokumitat tal-industrija, il-kummerċ u s-servizzi b’kull miżura li tkun ħadet sabiex tkun konformi mad-deċiżjoni tal-bord tal-arbitraġġ u bit-talba tagħha sabiex tintemm is-sospensjoni tal-obbligi applikati mill-Parti li tkun ressqet l-ilment.
   2.   Jekk il-Partijiet ma jilħqux ftehim dwar il-kompatibbiltà tal-miżura nnotifikata mad-dispożizzjonijiet imsemmija fl-Artikolu 2 fi żmien tletin jum minn dakinhar li tkun waslet in-notifika, il-Parti li ressqet l-ilment għandha titlob bil-miktub lill-bord tal-arbitraġġ sabiex jiddeċiedi dwar il-kwistjoni. Din it-talba għandha fl-istess waqt tkun innotifikata lill-Parti l-oħra u lis-sottokumitat tal-industrija, il-kummerċ u s-servizzi. Id-deċiżjoni tal-bord tal-arbitraġġ għandha tiġi nnotifikata lill-Partijiet u lis-sottokumitat tal-industrija, il-kummerċ u s-servizzi fi żmien ħamsa u erbgħin jum mid-data li fiha tkun tressqet it-talba. Jekk il-bord tal-arbitraġġ jiddeċiedi li l-miżura adottata għal għanijiet ta’ konformità tkun konformi mad-dispożizzjonijiet imsemmija fl-Artikolu 2, is-sospensjoni tal-obbligi għandha tintemm.

      TAQSIMA III

         Dispożizzjonijiet komuni

   Artikolu 14
   Soluzzjoni Miftiehma bejn iż-Żewġ Naħat
   F’kull waqt, il-Partijiet jistgħu jilħqu soluzzjoni miftiehma bejn iż-żewġ naħat għal tilwima li taqa’ taħt dan il-Protokoll. Huma għandhom jinnofitikaw lis-sottokumitat tal-industrija, il-kummerċ u s-servizzi u lill-bord tal-arbitraġġ dwar kwalunkwe soluzzjoni ta’ dan it-tip. Malli jiġi nnotifikat dwar is-soluzzjoni miftiehma bejn iż-żewġ naħat, il-bord għandu jtemm ħidmietu u l-proċedura għandha tintemm.
   Artikolu 15
   Regoli ta’ proċedura
   1.   Il-proċeduri maħsuba għas-soluzzjoni tat-tilwim skont il-Kapitolu III ta’ dan il-Protokoll għandhom jiġu regolarizzati permezz tar-Regoli ta’ proċedura annessi ma’ dan il-Protokoll.
   2.   Kull seduta tal-bord tal-arbitraġġ għandha tkun miftuħa għall-pubbliku skont ir-Regoli ta’ proċedura, sakemm il-Partijiet ma jaqblux mod ieħor.
   Artikolu 16
   Informazzjoni ġenerali u teknika
   Fuq talba ta’ xi waħda mill-Partijiet, jew fuq l-inizjattiva tiegħu stess, il-bord tal-arbitraġġ jista’ jikseb informazzjoni li jqis xierqa għall-proċediment tal-istess bord. B’mod partikolari, il-bord tal-arbitraġġ ikollu wkoll il-jedd li jfittex l-opinjoni relevanti tal-esperti kif iqis li jkun xieraq. Il-bord tal-arbitraġġ għandu jikkonsulta lill-Partijiet qabel jagħżel esperti bħal dawn. Kwalunkwe informazzjoni miksuba b’dan il-mod għandha tiġi żvelata lil kull waħda mill-Partijet u trid titressaq għall-kummenti tagħhom. Il-persuni fiżiċi jew ġuridiċi interessati stabbiliti fi ħdan il-Partijiet huma awtorizzati jressqu sommarji tal-fatti amicus curiae quddiem il-bord tal-arbitraġġ skont ir-Regoli ta’ proċedura. Dawn is-sommarji tal-fatti għandhom jiġu limitati għall-aspetti fattwali tat-tilwima u m’għandhomx jindirizzaw punti ġuridiċi.
   Artikolu 17
   Regoli ta’ interpretazzjoni
   Kull bord tal-arbitraġġ għandu jinterpreta d-dispożizzjonijiet imsemmija fl-Artikolu 2 skont ir-regoli konswetudinali dwar l-interpretazzjoni tad-dritt pubbliku internazzjonali, inkluża l-Konvenzjoni ta’ Vjenna dwar il-Liġi tat-Trattati. Id-deċiżjonijiet tal-bord tal-arbitraġġ ma jistgħux iżidu jew inaqqsu d-drittijiet u l-obbligi pprovduti fid-dispożizzjonijiet imsemmija fl-Artikolu 2.
   Artikolu 18
   Deċiżjonijiet tal-bord tal-arbitraġġ
   1.   Il-bord tal-arbitraġġ għandu jagħmel kull sforz biex kull deċiżjoni li jieħu tkun b’kunsens. Fejn, madankollu, deċiżjoni ma tistax tintlaħaq b’kunsens, il-kwistjoni kkonċernata għandha tinqata’ b’vot maġġoritarju. Madankollu, fl-ebda każ m’għandhom jiġu ppubblikati l-opinjonijiet tal-arbitri li ma jaqblux.
   2.   Kull deċiżjoni tal-bord tal-arbitraġġ għandha tkun ta’ natura li torbot lill-Partijiet u m’għandha toħloq l-ebda dritt jew obbligu għall-persuni fiżiċi jew ġuridiċi. Id-deċiżjoni għandha tistipula s-sejbiet tal-fatti, l-applikabbiltà tad-dispożizzjonijiet relevanti tal-Ftehim ta’ Assoċjazzjoni u r-razzjonal bażiku wara s-sejbiet u l-konklużjonijiet li tagħmel. Is-sottokumitat tal-industrija, il-kummerċ u s-servizzi għandu jagħmel id-deċiżjoni tal-bord tal-arbitraġġ disponibbli pubblikament fl-intier tagħha sakemm dan ma jiddeċidix li ma jagħmilx hekk biex jiżgura l-kunfidenzjalità ta’ informazzjoni kummerċjali kunfidenzjali.
   KAPITOLU IV

      DISPOŻIZZJONIJIET ĠENERALI

   Artikolu 19
   Listi ta’ arbitri
   1.   Is-sottokumtat tal-industrija, il-kummerċ u s-servizzi għandu, mhux aktar tard minn sitt xhur wara d-dħul fis-seħħ ta’ dan il-Protokoll, jistabbilixxi lista ta’ tal-anqas ħmistax-il individwu li jkunu lesti u kapaċi jservu ta’ arbitri. Kull waħda mill-Partijiet għandha tipproponi tal-anqas ħames individwi sabiex jagħmluha ta’ arbitri. Iż-żewġ Partijiet għandhom jagħżlu wkoll tal-anqas ħames individwi li ma jkunux ċittadini tal-ebda waħda mill-Partijiet u li għandhom jagħmluha ta’ president tal-bord tal-arbitraġġ. Is-sottokumitat tal-industrija, il-kummerċ u s-servizzi jiżgura li l-lista tinżamm dejjem fuq dan il-livell.
   2.   L-arbitri għandu jkollhom għarfien speċjalizzat jew esperjenza fid-dritt u fil-kummerċ internazzjonali. Dawn għandhom ikunu indipendenti, iservu fil-kapaċitajiet individwali tagħhom u ma jieħdux struzzjonijiet minn kwalunkwe organizzazzjoni jew gvern, u lanqas ma jkunu affiljati mal-gvern ta’ kwalunkwe waħda mill-Partijiet, u għandhom ikunu konformi mal-Kodiċi tal-Kondotta annessa ma’ dan il-Protokoll.
   3.   Is-sottokumitat tal-industrija, il-kummerċ u s-servizzi jista’ jistabbilixxi lista addizzjonali ta’ tal-anqas ħmistax-il individwu li jkollhom kompetenza esperta settorjali fi kwistjonijiet speċifiċi koperti minn dan il-Ftehim ta’ Assoċjazzjoni. Meta jsir rikors għall-proċedura tal-għażla tal-Artikolu 6, paragrafu 2, il-presidenti tas-sottokumitat tal-industrija, il-kummerċ u s-servizzi jistgħu jużaw lista settorjali bi qbil taż-żewġ Partijiet.
   Artikolu 20
   Relazzjoni mal-obbligi tad-WTO
   1.   Ir-rikors għad-dispożizzjonijiet dwar is-soluzzjoni tat-tilwim ta’ dan il-Protokoll għandu jkun mingħajr ħsara għal kwalunkwe azzjoni fil-qafas tad-WTO, inkluża azzjoni għas-soluzzjoni ta’ tilwim.
   2.   Madankollu, meta, rigward xi miżura partikolari, Parti tkun ressqet proċediment dwar is-soluzzjoni tat-tilwim, sew skont dan il-Protokoll jew inkella skont il-Ftehim tad-WTO, hija ma tistax tressaq proċediment dwar is-soluzzjoni tat-tilwim rigward l-istess miżura f’forum ieħor sakemm l-ewwel proċediment ma jkunx intemm. Barra minn hekk, Parti ma tistax tfittex rimedju għall-ksur ta’ obbligu li jkun identiku skont il-Ftehim ta’ Assoċjazzjoni u skont il-Ftehim tad-WTO permezz taż-żewġ forums. F’każ ta’ dan it-tip, ladarba proċediment ta’ soluzzjoni ta’ tilwima jkun tnieda, il-Parti ma tkunx tista’ tressaq talba biex tfittex rimedju għall-ksur ta’ obbligu identiku skont il-ftehim l-ieħor permezz tal-forum l-ieħor, sakemm il-forum magħżul ma jonqosx li jagħmel sejbiet dwar it-talba għal rimedju ta’ dak l-obbligu minħabba raġunijiet proċedurali jew ġurisdizzjonali.
   3.   Għall-għanijiet tal-paragrafu 2:

               —

               il-proċedimenti għas-soluzzjoni tat-tilwim skont il-Ftehim tad-WTO jitqiesu li jkunu tnedew permezz ta’ talba minn xi Parti għat-twaqqif ta’ bord skont l-Artikolu 6 tal-Memorandum ta’ Ftehim dwar ir-Regoli u l-Proċeduri li Jirregolaw ir-Riżolviment tat-Tilwim tad-WTO u jitqiesu li jkunu ntemmew meta l-Entità inkarigata mis-Soluzzjoni tat-Tilwima tadotta ir-rapport tal-Bord, u r-rapport tal-Entità Appellanti skont il-każ, skont l-Artikoli 16 u 17(14) tal-Memorandum ta’ Ftehim,

               —

               il-proċedimenti għas-soluzzjoni tat-tilwim skont dan il-Protokoll jitqiesu li jkunu tnedew permezz ta’ talba minn xi Parti għat-twaqqif ta’ bord ta’ arbitraġġ skont l-Artikolu 5, paragrafu 1, u jitqiesu li jkunu ntemmew meta l-bord tal-arbitraġġ jinnotifika d-deċiżjoni tiegħu lill-Partijiet u lis-sottokumitat tal-industrija, il-kummerċ u s-servizzi skont l-Artikolu 8.

         4.   F’dan il-Protokoll xejn ma jżomm Parti milli timplimenta s-sospenzjoni ta’ obbligi awtorizzati mill-Entità tad-WTO għas-Soluzzjoni tat-Tilwim. Il-Ftehim li jistabbilixxi d-WTO m’għandux jiġi invokat sabiex iżomm lil xi Parti milli tissospendi l-obbligi skont dan il-Protokoll.
   Artikolu 21
   Limiti ta’ żmien
   1.   Il-limiti kollha ta’ żmien stabbiliti f’dan il-Protokoll, inklużi l-limiti biex il-bordijiet tal-arbitraġġ jinnotifikaw id-deċiżjonijiet tagħhom, għandhom jingħaddu f’jiem kalendarji mill-jum li jsegwi l-att jew il-fatt li jkunu qed jirreferu għalih, sakemm ma jkunx ġie speċifikat mod ieħor.
   2.   Kwalunkwe limitu taż-żmien imsemmi f’dan il-Protokoll jista’ jkun modifikat bi ftehim reċiproku tal-Partijiet. Il-Partijiet jimpenjaw irwieħhom li jagħtu konsiderazzjoni favorevoli lit-talbiet għall-estenzjonijiet ta’ kull limitu ta’ żmien li jsiru minħabba diffikultajiet li kwalunkwe Parti taf tiffaċċja biex tikkonforma mal-proċeduri ta’ dan il-Protokoll. Fuq talba ta’ xi waħda mill-Partijiet, il-bord tal-arbitraġġ jista’ jestendi l-limiti ta’ żmien applikabbli fil-proċedimenti, filwaqt li jqis il-livell differenti ta’ żvilupp tal-Partijiet.
   Artikolu 22
   Reviżjoni u Modifika tal-Protokoll
   1.   Wara li jidħlu fis-seħħ dan il-Protokoll u l-Annessi tiegħu, il-Kunsill ta’ Assoċjazzjoni jista’, f’kull żmien, jirrevedi l-implimentazzjoni tagħhom, bil-ħsieb li jiddeċiedi dwar il-kontinwazzjoni, il-modifika jew it-tmiem tagħhom.
   2.   F’din ir-reviżjoni, il-Kunsill ta’ Assoċjazzjoni jista’ jqis il-possibbiltà li joħloq Entità tal-Appell komuni għal għadd ta’ Ftehimiet Ewro-Mediterranji.
   3.   Il-Kunsill ta’ Assoċjazzjoni jista’ jiddeċiedi li jimmodifika dan il-Protokoll u l-annessi tiegħu. Il-Partijiet japplikaw din id-deċiżjoni wara li jkunu sodisfatti l-proċeduri interni tagħhom.
   Artikolu 23
   Dħul fis-seħħ
   Dan il-Protokoll ser jiġi approvat mill-Partijiet skont il-proċeduri tagħhom infushom. Dan il-Protokoll għandu jidħol fis-seħħ fl-ewwel jum tat-tieni xahar mid-data meta l-Partijiet ikunu nnotifikaw lil xulxin li l-proċeduri msemmija f’dan l-Artikolu jkunu tlestew.

      Magħmul fi Brussell, f’żewġ kopji, fid-9 ta’ Diċembru 2009 bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, Bir-Rumen, bis-Slovakk, bis-Sloven, bl-Ispanjol, bl-Isvediż, bit-Taljan, bl-Ungeriż u bl-Għarbi, b’kull test ugwalment awtentiku.

         За Европейския съюз
         Por la Unión Europea
         Za Evropskou unií
         For Det Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā
         Europos Sajungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         På Europeiska unionens vägnar

         За Република Тунис
         Por la República de Túnez
         Za Tuniskou republiku
         For Den Tunesiske Republik
         Für die Tunesische Republik
         Tuneesia Vabariigi nimel
         Για τη Δημοκρατίας της Τυνησίας
         For the Republic of Tunisia
         Pour la République tunisienne
         Per la Repubblica tunisina
         Tunisijas Republikas vārdā
         Tuniso Respublikos vardu
         A Tunéziai Köztársaság részéről
         Għar-Repubblika tat-Tuniżija
         Voor de Republiek Tunesië
         W imieniu Republiki Tunezyjskiej
         Pela República da Tunísia
         Pentru Republica Tunisia
         Za Tuniskú republiku
         Za Republiko Tunizijo
         Tunisian tasavallan puolesta
         För Republiken Tunisien

      (1)  Id-dispożizzjonijiet ta’ dan il-Protokoll huma bla ħsara għall-Artikolu 34 tal-Protokoll li jikkonċerna d-definizzjoni tal-kunċett ta’ «prodotti li joriġinaw» u l-metodi ta’ kooperazzjoni amministrattiva.
   ANNESSI

                  ANNESS I:

            REGOLI TA' PROĊEDURA GĦALL-ARBITRAĠĠ

                  ANNESS II:

            KODIĊI TAL-KONDOTTA GĦALL-MEMBRI TAL-BORDIJIET TAL-ARBITRAĠĠ U GĦALL-MEDJATURI